**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 07 Μαΐου 2025, ημέρα Τετάρτη και ώρα 10.00΄, στην Αίθουσα **«Προέδρου Γιάννη Νικ. Αλευρά» (151),** συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Μαρτίου 2025, που συνέταξε το Γραφείο του Προϋπολογισμού του Κράτους στη Βουλή».

 Στη συνεδρίαση παρέστησαν ο κ. Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης και ο κ. Άγγελος Κανάς, μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικής του Πανεπιστημίου Πειραιώς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κρητικός Νεοκλής, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Κουκουλόπουλος Παρασκευάς (Πάρις), Σταρακά Χριστίνα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας, Καζαμίας Αλέξανδρος, Χαλκιάς Αθανάσιος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Συνάδελφοι καλημέρα, Χρόνια Πολλά, Χριστός Ανέστη.

Αρχίζει η συνεδρίαση της Επιτροπής Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, με θέμα ημερήσιας διάταξης την «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Μαρτίου 2025, που συνέταξε το Γραφείο του Προϋπολογισμού του Κράτους στη Βουλή».

Στη συνεδρίαση παρίστανται ο Συντονιστής του Γραφείου Προϋπολογισμού του Κράτους στη Βουλή, κ. Ιωάννης Τσουκαλάς, και το μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή, κ. Άγγελος Κανάς. Κύριε Κανά, καλώς ήλθατε, οπότε ευθύς αμέσως να δώσω τον λόγο στον κύριο Τσουκαλά.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Καλημέρα και από εμένα, καλώς ήλθατε όλοι στην παρουσίαση των βασικών σημείων της Τριμηνιαίας  Έκθεσης Μαρτίου 2025.

(*Γίνεται προβολή διαφανειών*)

Θα ξεκινήσω με κάποιες επικεφαλίδες.

Ξεκινώντας από το ΑΕΠ και τον Πληθωρισμό, τα βασικά μεγέθη. Για το 2024 συνολικά, η Ελληνική Οικονομία, αναπτύχθηκε με ρυθμό 2,3%, συγκρίνοντας το 4ο τρίμηνο του 2023 με το 4ο τρίμηνο του 2024, καταγράφηκε ρυθμός ανάπτυξης 2,6%. Θυμίζουμε ότι η ανάπτυξη στην Ευρωζώνη παραμένει ισχνή και δεν προβλέπεται να ανακάμψει σύντομα.

Αυτή η μικρή επιτάχυνση του ρυθμού ανάπτυξης της Οικονομίας, στηρίζεται κυρίως στις επενδύσεις παγίου κεφαλαίου, αύξηση κατά 9%. Συγκρίνοντας το τέταρτο τρίμηνο του 2024 προς το τέταρτο τρίμηνο του 2023 και τις εξαγωγές 3,6% συνολικά, 5,9%, για τις υπηρεσίες, 1,6%, για τα αγαθά.

Παρατηρείται μια μικρή επιβράδυνση του ρυθμού αύξησης της ιδιωτικής κατανάλωσης για το τέταρτο τρίμηνο του 2024 στο 0,8%. Αν και συνολικά για το έτος παραμένει ανθεκτικός ο ρυθμός ανάπτυξης της κατανάλωσης.

Ο Πληθωρισμός εξακολουθεί να παρουσιάζει ανθεκτικότητα, κατεγράφη και 3,0%, για τον Φεβρουάριο οριακά μειούμενος σε σχέση με τον αντίστοιχο μήνα του προηγούμενου έτους, ενώ, τα τελευταία στοιχεία, τα οποία δεν είναι ακόμα επίσημα αλλά λογικά θα επιβεβαιωθούν, καταγράφεται στο 3,2%, για τον Απρίλιο του 2025, πάντα συγκρινόμενος με τον αντίστοιχο Απρίλιο του 2024.

Μία σχετικά θετική εξέλιξη είναι ότι οι τιμές των τροφίμων φαίνεται να παρουσιάζουν κάποια σημάδια σταθερότητας.

Τώρα, στο διεθνές περιβάλλον, όπως γνωρίζετε φαντάζομαι και είστε ενήμεροι για τις εξελίξεις, έχουμε μία ραγδαία αύξηση της οικονομικής, πολιτικής και γεωπολιτικής αβεβαιότητας, εν συνόλω. Εδώ σας παρουσιάζουμε δύο δείκτες. Ο ένας δείκτης καταγράφει την αβεβαιότητα της οικονομικής πολιτικής. Αυτοί οι δείκτες είναι για τις Ηνωμένες Πολιτείες. Ο μπλε δείκτης, λοιπόν, είναι ο δείκτης αβεβαιότητας της οικονομικής πολιτικής. Ο κόκκινος δείκτης είναι ο δείκτης αβεβαιότητας της εμπορικής πολιτικής των Ηνωμένων Πολιτειών. Όπως βλέπετε εδώ, τους τελευταίους μήνες παρουσιάζεται μια έξαρση σε αυτούς τους δύο δείκτες. Αντίστοιχη έξαρση είχαμε κατά την πρώτη θητεία του νέου Προέδρου των Ηνωμένων Πολιτειών το 2018 – 2019, όπου και εκεί είχε επιβάλει κάποιος δασμούς. Στις σημερινές εξελίξεις, βέβαια, στις τωρινές εξελίξεις, αυτή η πολιτική είναι εξόχως προβληματική και αβέβαια και πολύ περισσότερο σε σχέση με το 2018 – 2019.

**ΕΥΚΛΕΙΔΗΣ ΤΣΑΚΑΛΩΤΟΣ:** Έχει ενδιαφέρον ότι το διάγραμμα για τις εμπορικές γυρίζει στα προηγούμενα, ενώ το μπλε (οικονομικός) όχι.

**ΙΩΑΝΝΗΣ ΤΣΟΥΚΑΛΑΣ, Συντονιστής του Γραφείου Προϋπολογισμού του Κράτους στη Βουλή, Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης):** Ναι, μετα το 2018 – 2019βλέπουμε ότι σταθεροποιείται ο δείκτης, γυρίζει πάλι πίσω, δηλαδή στην ουσία υπάρχει μία σταθερότητα, η οποία ξεφεύγει πάλι τους τελευταίους δυο - τρεις μήνες. Ναι, είναι εντυπωσιακό αυτό το γεγονός που επισημαίνεται.

Τώρα, για την ελληνική οικονομία τι σημαίνει αυτό; Όπως έχουμε γράψει και στην Έκθεση, η πολιτική, δημοσιονομική και οικονομική εν γένει σταθερότητα δημιουργεί ένα τοίχος προστασίας μέσα σε αυτό το δυσμενές και ραγδαία εξελισσόμενο διεθνές περιβάλλον. Σημαντική εξέλιξη αποτέλεσε τους τελευταίους μήνες η αναβάθμιση σε επενδυτική βαθμίδα και από τον οίκο αξιολόγησης Moody's, η οποία ακολούθησε τις αναβαθμίσεις εντός της επενδυτικής βαθμίδας από τους οίκους DBRS και Scope. Σε αυτές τις αξιολογήσεις, αναβαθμίσεις μάλλον, κυρίαρχο παράγοντα έπαιξε η ταχεία μείωση του δημοσίου χρέους ως ποσοστό του ΑΕΠ.

Πάμε να δούμε, τώρα, τα δημοσιονομικά δεδομένα.

Έχουμε πλέον το επίσημο δημοσιονομικό αποτέλεσμα Γενικής Κυβέρνησης κατά ίσα. Το πρωτογενές πλεόνασμα καταγράφηκε στο 4,8 του ΑΕΠ με συνολικό πλεόνασμα 1,3% του ΑΕΠ. Επομένως είναι το πρώτο θετικό πλεόνασμα εδώ και πολλά χρόνια. Αυτό οφείλεται κυρίως στην αύξηση των εσόδων και φορολογικών και ασφαλιστικών εισφορών, αλλά παρατηρούνται και μειωμένες δαπάνες και κάποια υπό εκτέλεση δαπανών. Επομένως αυτό το 4,8% του πρωτογενούς πλεονάσματος, εν μέρει οφείλεται και σε μειωμένες δαπάνες κάτι το οποίο θεωρούμε ότι θα επαναληφθεί και στο μέλλον.

Ο λόγος χρέους προς ΑΕΠ καταγράφεται επισήμως σε 153,6%, το οποίο είναι λίγο πάνω από τις 10 ποσοστιαίες μονάδες η μείωσή του σε σύγκριση με το 2023.

Τώρα φυσικά έχουμε περάσει στο νέο έτος 2025, για τους μήνες Ιανουάριο Φεβρουάριο -έχω ένα τυπογραφικό λάθος εκεί, με συγχωρείτε, είναι 25- καταγράφεται πρωτογενές πλεόνασμα ύψους 3,8 δις περίπου, αντιστοιχεί σε μία μείωση 400 εκατομμυρίων σε σχέση με το αντίστοιχο δίμηνο του 2024. Σε λίγο θα έχουμε και τα στοιχεία του Μαρτίου, οπότε θα δούμε προς τα πού πηγαίνει.

Όσον αφορά στον επιμερισμό της αύξησης του ΑΕΠ σε συνιστώσες. Εδώ έχουμε, λοιπόν, τον ποσοστιαίο αριθμό μεταβολής των συνιστωσών του ΑΕΠ. Ελπίζω, τώρα που μεγαλώσαμε τα διαγράμματα να σας διευκολύνουμε και σας λίγο περισσότερο.

Λοιπόν, έχουμε πέντε συνιστώσες, έτσι ξεκινώντας από τη μεγάλη πράσινη μπάρα είναι οι συνολικές επενδύσεις 24,4%, αυτές περιλαμβάνουν και τις μεταβολές αποθεμάτων των επιχειρήσεων και πάλι θα πω ότι αυτό το μέγεθος, πιθανόν, όταν στα στοιχεία της ΕΛΣΤΑΤ γίνει μια αναθεώρηση, ίσως δούμε κάποιες μεταβολές εδώ σε σχέση και με τις επενδύσεις παγίου κεφαλαίου. Οι επενδύσεις παγίου κεφαλαίου καταγράφονται ως αύξηση 9%, η ιδιωτική κατανάλωση, όπως είπαμε και πριν, είναι στο 0,8 %, εξαγωγές 3,6%, εισαγωγές 2,4%, δημόσια κατανάλωση αρνητικός ρυθμός 3,4% και πάλι αυτά είναι οι μεταβολές από το 4ο τρίμηνο του 2024 σε σχέση με το 4ο τρίμηνο του 2023.

Όσον αφορά στις επενδύσεις παγίου κεφαλαίου, η αύξηση αυτή του 9% επιμερίζεται ως εξής: Μηχανολογικός και μεταφορικός εξοπλισμός 3,3%, κατοικίες και άλλες κατασκευές, βλέπουμε μεγάλες αυξήσεις, 29,1% και 11,8% και μετά έχουμε κάποια μικρή αύξηση στα αγροτικά προϊόντα 16,3% και πάλι εδώ οι μεταβολές είναι σε σχέση με το 4ο τρίμηνο του 2023.

Οι προβλέψεις, όπως τις δημοσιεύσαμε στην Έκθεση, η κεντρική μας εκτίμηση πρόβλεψης ρυθμού ανάπτυξης του ΑΕΠ, για το 2025, παραμένει στο 2,3% με εύρος πρόβλεψης μεταξύ 2,2% και 2,5% για το έτος. Αυτό ενδέχεται να αναθεωρηθεί, όταν δούμε προς τα πού θα πάει αυτός ο εμπορικός πόλεμος. Αν θα έχουμε συνέχιση, αν θα επέλθει μία σταθερότητα. Η πρόβλεψη αυτή είναι πάνω κάτω στο ίδιο εύρος με αυτές που δημοσιεύονται σε άλλες Εκθέσεις από άλλους Διεθνείς και Εγχώριους Οργανισμούς.

Όσον αφορά στην αγορά εργασίας, σε ποσοστό ανεργίας για το 4ο τρίμηνο του 2024 καταγράφεται στο 9,5%. Έχουμε μείωση για το ποσοστό ανεργίας και για τους άνδρες και για τις γυναίκες, κατά μία περίπου ποσοστιαία μονάδα, ενώ για τους νέους 15 έως 29 η μείωση του ποσοστού ανεργίας καταγράφεται σε 2,6%. Ένα θετικό στοιχείο στην αγορά εργασίας είναι ότι η συμμετοχή στην αγορά εργασίας αυξήθηκε το 4ο τρίμηνο του 2024 σε σχέση με το αντίστοιχο τρίμηνο του 2023 από 60,5% σε 61,3%. Βέβαια, είμαστε ακόμα αρκετά χαμηλότερα από τον ευρωπαϊκό μέσο όρο, ως συμμετοχή στην αγορά εργασίας.

Σε αυτή την Έκθεση έχουμε ένα ειδικό κεφάλαιο σε σχέση με τις κεφαλαιακές απώλειες που υπέστη η ελληνική οικονομία κατά τη διάρκεια της δεκαετούς κρίσης. Αν θυμάστε, στην προηγούμενη Έκθεση είχαμε συζητήσει για το επενδυτικό κενό, το οποίο ορίσαμε σαν τον λόγο επενδύσεων προς ΑΕΠ, το οποίο είναι μια ροή. Τώρα εδώ θέλουμε να δούμε το απόθεμα, δηλαδή, τι απόθεμα χάσαμε κατά τη διάρκεια της κρίσης, που βρισκόμαστε τώρα σε σχέση με αυτό το απόθεμα και πόσο γρήγορα μπορούμε να το πλησιάσουμε και πάλι;

Αυτό το πρώτο διάγραμμα, μας δείχνει την πτώση του πραγματικού ΑΕΠ στην Ελλάδα και σε άλλες αντίστοιχες οικονομικές κρίσεις σε άλλες χώρες. Στο διάγραμμα αυτό βλέπετε την πτώση του πραγματικού ΑΕΠ στην Ελλάδα σε σχέση με άλλες χώρες. Η μόνη που δεν την υπερβαίνει, είναι η κρίση των ΗΠΑ μεταξύ 1929 – 1933. Δηλαδή, σε σχέση με πιο πρόσφατες περιπτώσεις και μέσα στην κρίση της Ευρωζώνης αλλά και εκτός, η ελληνική οικονομία καταγράφει τη μεγαλύτερη πτώση πραγματικού ΑΕΠ.

Επομένως, χάσαμε πάρα πολλούς πόρους. Είναι κάτι που το θεωρώ ότι είναι γνωστό, αλλά θα θέλαμε να βάλουμε και το νούμερο για να βλέπουμε, ακριβώς, το πόσο κάτω πέσαμε, δηλαδή, σε σχέση με τους άλλους για να σας δώσω μια αναλογία, εμείς πέσαμε από τον 6ο όροφο οι άλλοι πέσανε από τον 1ο όροφο κατά τη διάρκεια της κρίσης.

Για τις κεφαλαιακές απώλειες θα θέλαμε να το δούμε λίγο πιο αναλυτικά.

Κατ’ ουσίαν αυτή η μεγάλη πτώση του ΑΕΠ, προκλήθηκε από τις κεφαλαιακές απώλειες σε συνδυασμό με τη δραματική πτώση της παραγωγικότητας. Αυτοί οι δύο παράγοντες συνετέλεσαν στο βάθος και στην ένταση της κρίσης, όπως επίσης και την εκτίναξη της ανεργίας αλλά και την ραγδαία μείωση της χρήσης του παραγωγικού δυναμικού της οικονομίας. Τώρα, οι δύο τελευταίοι παράγοντες έχουν αναστραφεί, δηλαδή έχουμε πλέον αγορά εργασίας η οποία είναι αρκετά δυναμική, έχει ανακάμψει το ποσοστό ανεργίας περίπου εκεί που ήταν και πριν την κρίση, όπως επίσης και η μείωση της χρήσης του παραγωγικού δυναμικού, αυτό που λέμε capacity utilization στα οικονομικά δηλαδή, η ένταση με την οποία χρησιμοποιούμε τους συντελεστές παραγωγής.

Στην προηγούμενη Έκθεση -όπως τόνισα και προηγουμένως- αναλύσαμε το επενδυτικό κενό σε σχέση με το μέσο όρο της ευρωζώνης σαν λόγο επενδύσεων προς το ΑΕΠ και είπαμε ότι ακόμα είμαστε πίσω σε σχέση με το μέσο όρο ευρωζώνης κατά περίπου τέσσερις με πέντε ποσοστιαίες μονάδες, όμως αυτό που καθορίζει την παραγωγική δυναμική της οικονομίας είναι το απόθεμα κεφαλαίου, γιατί οι επενδύσεις παίρνουν χρόνο για να γίνουν κεφάλαιο.

Επομένως, εδώ αυτό που ρωτάμε σε αυτή την ανάλυση που κάνουμε, είναι πόσα χρόνια απαιτούνται για να επανέλθει το κεφαλαιακό απόθεμα εκεί που ήταν στα χρόνια προ κρίσης.

Εδώ, έχουμε δύο σενάρια που εξετάζουμε. Το ένα σενάριο είναι ξεκινώντας από το 2025. Υποθέτουμε ότι ο ρυθμός αύξησης των επενδύσεων βρίσκεται στο 6,6%, το 1ο σενάριο είναι αυτό και αυτό προκύπτει από το μέσο όρο του ρυθμού αύξησης των επενδύσεων της περιόδου 2017 - 2024 και το 2ο σενάριο είναι ένα πολύ πιο συντηρητικό σενάριο, το οποίο έχει ρυθμό αύξηση επενδύσεων 4%. Εδώ στην ουσία αφαιρούμε με κάποιο τρόπο προσεγγιστικά πάντα, δεν μπορεί να γίνει με ακρίβεια, αφαιρούμε την επίδραση του Ταμείου Ανάκαμψης. Υποθέτουμε, ότι αν συνεχίσει η οικονομία μετά το 2025 χωρίς τους πόρους του Ταμείου Ανάκαμψης, πιθανόν να χάσουμε την έξτρα ώθηση και να μειωθεί ο ρυθμός αύξησης των επενδύσεων.

Πάμε, λοιπόν, να δούμε αυτό το διάγραμμα και να προσπαθήσω να το εξηγήσω, όσο καλύτερα μπορώ.

Σε αυτή τη διαφάνεια βλέπουμε, την εξέλιξη κεφαλαίων και επενδύσεων. Η μπλε γραμμή, είναι οι συνολικές επενδύσεις. Το ιστορικό υψηλό των επενδύσεων, είναι το 2007. Η πτώση μεταξύ 2007 και 2014 που είναι ο πάτος των επενδύσεων, είναι 66% και από κει και πέρα αρχίζει μια ισχνή ανάκαμψη, η οποία επιταχύνεται τα τελευταία χρόνια.

Η μαύρη γραμμή είναι το απόθεμα κεφαλαίου, έτσι όπως το έχουμε εκτιμήσει. Αυτό είναι σε σταθερές τιμές του 2015. Υπάρχουν δύο έτη, το ένα έτος είναι το 2007 και το άλλο είναι το 2010. Το 2010, στην ουσία, είναι το ιστορικό υψηλό κεφαλαίου γιατί οι επενδύσεις που είχαμε τα προηγούμενα χρόνια συνετέλεσαν στο να αυξάνεται ακόμα, αν και η οικονομία έχει πλέον μπει σε ύφεση. Είναι περίπου 725 δισ. το ιστορικό υψηλό και το 2007, δηλαδή πριν από την έναρξη της κρίσης, είναι 708 δις.

Τώρα, έχουμε εδώ δύο διακεκομμένες γραμμές. Η πορτοκαλί γραμμή είναι το συντηρητικό σενάριο, ρυθμός αύξησης επενδύσεων 4%, στην ουσία αυτό που λέμε χωρίς Ταμείο Ανάκαμψης και επενδύσεις 6,8%, υποθέτοντας ότι συνεχίζεται με τον μέσο όρο του 2017-2024.

Οπότε, βλέπετε εδώ φυσιολογικά με την κόκκινη διακεκομμένη γραμμή με υψηλότερο ρυθμό επενδύσεων φτάνουμε πολύ νωρίτερα το ιστορικό υψηλό απ’ ότι με την πορτοκαλί γραμμή. Σε πόσα χρόνια το κάνουμε αυτό; Με ρυθμό αύξησης 6,6% φτάνουμε το κεφάλαιο του 2007 το 2029 και το ιστορικό υψηλό του 2010 το φτάνουμε το 2030, δηλαδή έχουμε ακόμα πέντε χρόνια για να φτάσουμε αυτό το κεφαλαιακό απόθεμα, με την υπόθεση πάντα ότι έχουμε επενδύσεις με αυτό το ρυθμό ανάπτυξης. Με τον πιο συντηρητικό ρυθμό αύξησης προσεγγίζουμε το κεφαλαιακό απόθεμα του 2007 το 2035 και του 2010 το 2036.

Επομένως, βλέπουμε ότι είναι εξαιρετικά κρίσιμος ο ρόλος των επενδύσεων για να φτάσουμε πάλι στο απόθεμα κεφαλαίων που είχαμε προ κρίσης. Να πούμε, βέβαια, εδώ ότι ενώ εμείς χάναμε επενδύσεις και άρα κεφάλαιο κατά τη διάρκεια της κρίσης, άλλες οικονομίες μέσα στην ευρωζώνη που βγήκαν πιο γρήγορα από την κρίση ανακτούσαν το κεφάλαιο πολύ πιο γρήγορα.

Να αναφέρουμε κάποιες θετικές προοπτικές, που έχουμε επιλέξει, για την ελληνική οικονομία μέσα στο 2025.

Οι πρόσφατες αναβαθμίσεις θεωρητικά μπορούν να δημιουργήσουν ευνοϊκότερες συνθήκες χρηματοδότησης για το σύνολο της οικονομίας.

Η συνεχιζόμενη μείωση των βασικών επιτοκίων της Ευρωπαϊκής Κεντρικής Τράπεζας ενδέχεται να δώσει περαιτέρω ώθηση στην πιστωτική επέκταση του τραπεζικού τομέα. Αυτό είναι, βέβαια, υπό αίρεση σε σχέση με τη γεωπολιτική αστάθεια που παρατηρείται και την εξέλιξη του πληθωρισμού, η οποία ακόμα δεν έχει ξεκαθαρίσει προς τα πού θα πάει.

Η συμφωνία για τη δημοσιονομική επέκταση στη Γερμανία, πιθανόν, να βγάλει τη χώρα αυτή από την ύφεση που βρίσκεται, να δώσει ώθηση σε όλη την ευρωπαϊκή οικονομία και να συμπαρασύρει θετικά και τις προοπτικές της ελληνικής οικονομίας.

Το σχέδιο για τις αμυντικές δαπάνες, επίσης, ενδέχεται να δώσει μια μικρή θετική αναπτυξιακή ώθηση σε δημοσιονομικά πιεσμένες χώρες της ευρωζώνης.

Όπως γράφουμε στην Έκθεση, τα οφέλη μπορούν να προκύψουν μέσω κοινής ευρωπαϊκής χρηματοδότησης αμυντικών δαπανών, με έμφαση στην έρευνα και καινοτομία. Εδώ το στοίχημα είναι να αναπτύξουμε την ελληνική αμυντική βιομηχανία μέσα από αυτό το νέο χρηματοδοτικό εργαλείο.

Ο τερματισμός του πολέμου Ρωσίας - Ουκρανίας θα μπορούσε να αφαιρέσει μία σημαντική πηγή παγκόσμιας αβεβαιότητας.

Γενικότερα, η αβεβαιότητα που επικρατεί παγκοσμίως επηρεάζει αρνητικά και τις καταναλωτικές δαπάνες και τις επενδυτικές δαπάνες και, κυρίως, από εκεί προέρχονται οι αρνητικές προοπτικές για το 2025. Δεν θα μπω εδώ σε λεπτομέρειες.

Θα κλείσω εδώ για να δώσουμε περισσότερο χρόνο για συζήτηση και ερωτήσεις.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής)**: Εγώ ευχαριστώ, κ. Τσουκαλά.

Περνάμε στους συναδέλφους με κοινοβουλευτική σειρά.

Τον λόγο έχει ο κ. Δερμεντζόπουλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ**: Ευχαριστώ, κ. Πρόεδρε.

Δεν είναι τόσο ερώτηση αυτό που έχω να πω, γιατί ήταν πολύ καλή η παρουσίαση του κυρίου Τσουκαλά, αλλά τοποθέτηση, καθώς βλέπουμε ότι μέσα από τη συγκεκριμένη έκθεση αναδεικνύονται τα σημαντικά επιτεύγματα της ελληνικής οικονομίας, αλλά και οι προκλήσεις που έχουμε μπροστά μας.

Ναι, η ελληνική οικονομία σημείωσε αξιοσημείωτη ανάπτυξη με ρυθμό ανάπτυξης 2,3% το 2024, υπερβαίνοντας το μέσο όρο της ευρωζώνης και με σημαντική αύξηση σε επενδύσεις και εξαγωγές και αυτή η θετική πορεία δεν μπορεί να είναι τυχαία.

Οι επενδύσεις παγίου κεφαλαίου αυξήθηκαν κατά 9% είδαμε και οι εξαγωγές παρουσίασαν άνοδο και, φυσικά, πολύ σωστά βλέπουμε και πρέπει να επισημάνουμε την αναβάθμιση της πιστοληπτικής ικανότητας της Ελλάδας σε επενδυτική βαθμίδα από τον οίκο Moody's κι αυτό αποτελεί μια επιβεβαίωση της συνετής και υπεύθυνης πολιτικής μας.

Οι προκλήσεις, όμως, είναι σημαντικές. Είναι η ανάγκη για ενίσχυση της παραγωγικότητας και της ανταγωνιστικότητας, παραμένει η προσεκτική και ορθή διαχείριση των δημοσιονομικών και η αντιμετώπιση, φυσικά, των διεθνών αστάθμητων παραγόντων, όπως αυτές οι γεωπολιτικές εντάσεις που αναφέρθηκαν και η μεταβλητότητα που προκαλούν στις αγορές.

Σε αυτές, λοιπόν, τις προκλήσεις εμείς έχουμε αναλάβει ήδη δράση. Προχωρήσαμε σε μειώσεις φόρων και ασφαλιστικών εισφορών για τη μισθωτή εργασία. Δώσαμε ώθηση στην απασχόληση και στο διαθέσιμο εισόδημα ενισχύσαμε τις δημόσιες επενδύσεις και επιταχύνουμε την απορρόφηση των ευρωπαϊκών κονδυλίων του Ταμείου Ανάκαμψης και προωθούμε ακόμα διαρθρωτικές αλλαγές στη δικαιοσύνη και στη δημόσια διοίκηση. Η ελληνική λοιπόν οικονομία έχει θεμέλια. Η αλήθεια είναι πως ο παγκόσμιος εμπορικός πόλεμος, η ενεργειακή αστάθεια και η διατήρηση της ακρίβειας, απαιτούν από όλους μας συνεχή εγρήγορση και σοβαρότητα. Παράλληλα, όμως, παραμένουμε απολύτως προσηλωμένοι στη διατήρηση της δημοσιονομικής σταθερότητας.

Στο πλαίσιο αυτό, λοιπόν, εκφράζουμε τη βούλησή μας να προχωρήσουμε σε πρόωρη αποπληρωμή μέρους των δανειακών μας υποχρεώσεων, καθώς έτσι θα μειώσουμε το κόστος εξυπηρέτησης του χρέους, θα ενισχύσουμε την αξιοπιστία της χώρας στις διεθνείς αγορές και επίσης, δημιουργώντας επιπλέον δημοσιονομικό χώρο για παραγωγικές δαπάνες.

Η Ελλάδα, λοιπόν, του 2025 δεν ζητά ελαφρύνσεις και εξαιρέσεις, διεκδικεί το μέλλον της με σχέδιο, σοβαρότητα και αυτοπεποίθηση. Ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κ. Πρόεδρε. Για μια ακόμη φορά βρισκόμαστε με το Γραφείο Προϋπολογισμού στη Βουλή. Εξαιρετική δουλειά για μια ακόμη φορά έχουμε ενώπιον μας και πολύτιμα στοιχεία. Χωρίς μία σοβαρή βάση δεδομένων δε μπορεί να γίνει μια σοβαρή συζήτηση, ούτε να ασκηθεί πολιτική. Να ευχαριστήσω και να συγχαρώ δια του κ. Τσουκαλά, όλο το Γραφείο για τη δουλειά του.

Θα θέσω ένα ζήτημα που δεν αφορά το Γραφείο Προϋπολογισμού, αλλά έχει σχέση με όλες τις διαπιστώσεις. Δεν διαφωνούμε με τις επισημάνσεις, ούτε περιμένω απάντηση, αν και θα ήταν καλό να αρχίσουμε μία συζήτηση από τον κ. Τσουκαλά.

Άκουσα νωρίτερα τον συνάδελφο της πλειοψηφίας και είπε αυτό που λέει η Κυβέρνηση, ο σημερινός Αντιπρόεδρος της Κυβέρνησης, ο σημερινός Υπουργός Οικονομικών και ο Πρωθυπουργός. Θα το πω όσο γίνεται πιο απλά, για να είναι κατανοητή η ριζική διαφωνία μας, με την ασκούμενη οικονομική πολιτική.

Από τη μια, έχουμε την αξιολόγηση της οικονομίας από τους Διεθνείς Οίκους που υπάρχουν πολλές αναφορές και στην Έκθεση. Δεν αισθανόμαστε άσχημα. Θέλουμε να έχει θετικές εκθέσεις η ελληνική οικονομία. Και από την άλλη, όσο πληθαίνουν οι θετικές εκθέσεις, έχουμε μια αντίστροφη εικόνα στην αξιολόγηση που κάνουν οι πολίτες για την οικονομική πολιτική και την οικονομική τους δυνατότητα.

Είναι αντικειμενικό αυτό που λέω. Δεν προσπαθώ να αποδημήσω και να φέρω το ένα απέναντι στο άλλο. Δηλαδή, αν δεν μπορέσει να συνδυάσει μία χώρα και μια οικονομία αυτά τα δύο πράγματα, να κρατάει όρθια την προσδοκία του μεγαλύτερου μέρους του πληθυσμού, ει δυνατόν και όλου, τότε υπάρχει πρόβλημα.

Αυτή είναι και η καρδιά του προβλήματος, που δεν μπορούν οι elite των χωρών της δύσης, της φιλελεύθερης δημοκρατίας, να κατανοήσουν και να απαντήσουν σε αυτό το ερώτημα, τις τελευταίες δεκαετίες. Από εκεί πηγάζουν και όλα τα φαινόμενα, για τα οποία συζητάμε πάρα πολύ όλοι, αλλά αν δεν θα δώσουμε απαντήσεις στη ρίζα του προβλήματος, θα συνεχίζεται αυτή η κουβέντα. Έτσι, λοιπόν.

Θέλω να πω το εξής. Δεν καταλαβαίνουν οι πολίτες τι σημαίνει ότι αξιολογήθηκε καλά η οικονομία; Δεν καταλαβαίνουν τι σημαίνει μείωση ανεργίας με τα νούμερα που λέμε ή ότι καλύφθηκε ένα μέρος του κενού; Οι πολίτες καταλαβαίνουν από την κατάστασή τους, αλλά καταλαβαίνουν και από την κατανομή των βαρών.

Η Έκθεση έχει, όπως πάντα, ένα ενδιαφέρον παράρτημα που αναφέρεται ιδιαίτερα στις ληξιπρόθεσμες οφειλές Ασφαλιστικών Ταμείων και φορέων. Είναι εκπληκτικό, πραγματικά -δεν είναι αξιοσημείωτο, είναι εκπληκτικό- ότι οι οφειλές μέχρι 10.000 ευρώ, και στα ασφαλιστικά Ταμεία και στην Εφορία, μειώνονται και σε απόλυτο μέγεθος και σε αριθμό οφειλετών.

Στην κατηγορία από 10.000 μέχρι και 100.000, ουσιαστικά, έχουμε μια ισορροπία. Δεν έχουμε αξιοσημείωτες μεταβολές.

Και στις οφειλές από 100.000 και πάνω και μέχρι 1.000.000 και πάνω, έχουμε και αύξηση του αριθμού οφειλετών, αλλά κυρίως αύξηση του όγκου της οφειλής. Τι γίνεται ακριβώς εδώ πέρα; Οι πολίτες τα βλέπουν αυτά. Δηλαδή, ο μεροκαματιάρης ή ο άνθρωπος που αγωνίζεται να κρατήσει ανοιχτό το κατάστημά του, με τον έναν ή τον άλλο τρόπο, κυριολεκτικά από το υστέρημά του, ρυθμίζει την οφειλή του και είναι συνεπής. Και από την άλλη, βλέπουμε οφειλές μεγαλόσχημων, μεγαλομεσαίων και άνω, αδιατάρακτα και ανενόχλητα να αυξάνονται.

Μάλιστα, εδώ, θέλω να πω για τα συγκεκριμένα στοιχεία, σε συνδυασμό με τον Απολογισμό που είχε γίνει και επί του οποίου είχαμε τοποθετηθεί αρκετοί συνάδελφοι που είμαστε της Επιτροπής Οικονομικών - ο κ. Τσακαλώτος, ο κ. Βιλιάρδος, εγώ και κάποιοι άλλοι- όταν μιλήσαμε για το ΚΕΑΟ, πρόσφατα, που περνά ένα μέρος του σε εταιρείες ιδιωτικές. Όλα αυτά τα στοιχεία δεν δικαιολογούν αυτό που νομοθετήθηκε πριν 3 από εβδομάδες, λίγο πριν από το Πάσχα, διότι ο μεγάλος όγκος των οφειλών και των οφειλετών, σε γενικές γραμμές, είναι σε μία πορεία εξορθολογισμού. Τι χρειαζόμαστε, λοιπόν, τις ιδιωτικές εισπρακτικές να υποβοηθούν το έργο του ΚΕΑΟ, όταν είναι εστιασμένο το ζήτημα των οφειλών σε συγκριτικά μικρό αριθμό και όχι στο μεγάλο πλήθος, που θα έλεγε κανείς ότι θα χρειαζόμαστε το γνωστό cross center;

Φυσικά, δεν είναι μόνο τα ληξιπρόθεσμα, που είναι τεράστιο πρόβλημα, αλλά υπάρχει η αντίστροφη διαδικασία. Ο κόσμος βαρέθηκε πάρα πολύ να ακούει για πλεονάσματα, όταν υπάρχουν μεγάλα κομμάτια της αγοράς, της μικρομεσαίας επιχειρηματικότητας, τόσο στον τομέα των έργων, όσο και των προμηθειών, που βλέπει να αυξάνονται διαρκώς οι ληξιπρόθεσμες υποχρεώσεις του δημοσίου, παρότι υπάρχουν πλεονάσματα.

Αυτό είναι εντελώς ακατανόητο από τους πολίτες. Πώς είναι δυνατόν να υπάρχουν πλεονάσματα και, από την άλλη, να μεγαλώνουν οι υποχρεώσεις του δημοσίου προς τρίτους; Όχι, από τη μια, είναι τα νοσοκομεία, όχι είναι Υπουργεία και άλλοι αποκεντρωμένοι φορείς που δεν αποπληρώνουν εγκαίρως τα έργα και ούτω καθεξής.

Το δεχόμαστε, κύριε Πρόεδρε, όλοι και στις Περιφέρειές μας, από κόσμο που περιμένει μήνες και μήνες, να αποπληρωθεί ένα έργο που έχει εκτελεστεί και όλα τα υπόλοιπα.

Πρόσφατα, είχαμε μια συνάντηση με τους εξαγωγείς στη Βόρεια Ελλάδα, όπου ήταν ουσιαστικά παρούσα η επιχειρηματικότητα της Βόρειας Ελλάδας -όχι απλά οι εξαγωγείς- και στο χώρο της βιομηχανίας, μεγάλα ονόματα, μεγάλες επιχειρήσεις με έντονα εξαγωγικό προφίλ. Μας βάλανε όλοι ένα θέμα, μας είπαν «Ταμείο Ανάκαμψης υπάρχει; Δεν έχει περάσει από εδώ. Δεν ξέρουμε τι είναι αυτό το πράγμα, είναι άγνωστο». Και σάς λέω ήταν όλα τα μεγάλα ονόματα της επιχειρηματικότητας, στη Βόρεια Ελλάδα, στη συζήτησή μας.

Φυσικά, μιλώντας, για να επανέλθω σε αυτό που έλεγα στην αρχή, το ζήτημα του κόστους ζωής είναι το κορυφαίο πρόβλημα, το είχαμε θέσει εμφατικά, το θυμάστε, κύριε Πρόεδρε, γιατί συνλειτουργούμε και στην Επιτροπή Οικονομικών, όταν είχα την τιμή ως Γενικός Εισηγητής του ΠΑΣΟΚ να θέσω το ζήτημα, είπαμε, ότι η μεγαλύτερη αύξηση που μπορεί να δώσει η οποιαδήποτε Κυβέρνηση, η σημερινή και η μελλοντική, δεν είναι άλλη από το να ελέγξει αποφασιστικά και αποτελεσματικά το κόστος ζωής.

Το πλαίσιο του μεσοπρόθεσμου, έτσι κι αλλιώς είναι σφιχτό. Το ζήτημα δεν είναι να κάνουμε ένα διαγωνισμό, ποιος θα δίνει περισσότερα προφορικά. Το ζήτημα είναι να κατανοήσουμε, ότι το να κρυβόμαστε πίσω από το πλαίσιο που είναι πανευρωπαϊκό και να χωριζόμαστε σε υπεύθυνους και ανεύθυνους δεν είναι κάτι που οδηγεί κάπου.

Το κόστος ζωής είναι το μεγάλο πρόβλημα, μπορεί και πρέπει να ελεγχθεί, η Κυβέρνηση ελέγχεται σοβαρά σε μια σειρά τομείς, από την ενέργεια μέχρι τον μη έλεγχο των ολιγοπωλίων σε μια σειρά παραμέτρους, με αποτέλεσμα να έχουμε όλη αυτή την οικονομική δυσπραγία του κόσμου. Στεγαστικό. Τι να πει κανείς για το στεγαστικό; Τους χαμηλότερους μισθούς των δημοσίων υπαλλήλων. Όπως είπα και για τον 13ο μισθό όταν παρουσίασα την πρότασή μας στην Ολομέλεια. Ο κ. Τσακαλώτος το λέει συχνά και συμφωνώ, πρέπει πρώτα απ’ όλα να δούμε το πλαίσιο, πριν αρχίσουμε να λέμε είναι πολλά, 1 δις, 2 δις, 3 ή 8. Ποιο είναι το πλαίσιο; Δηλαδή, πιστεύουμε ότι μπορούμε να κάνουμε κράτος με τον χαμηλότερα αμειβόμενο δημόσιο υπάλληλο, σύμφωνα με την Eurostat, κάτω και από τη Ρουμανία και τη Βουλγαρία, το πιστεύουμε αυτό; Πιστεύουμε, ότι μιλάμε σοβαρά για παιδεία, όχι μόνο για τα πανεπιστήμια, όπου μονίμως εστιάζεται ο διάλογος, αλλά μιλώντας για την πρωτοβάθμια και δευτεροβάθμια; Δεν θα το πω λαϊκίστικα ή δημαγωγικά, κατά κυριολεξία, κύριε Πρόεδρε. Οι εκπαιδευτικοί που θα πάρουν τα διοριστήρια τον Σεπτέμβριο, τον Αύγουστο, για να πάνε σε τουριστικές περιοχές, πρέπει να πάνε συνοδεία, γιατί ο μισθός τους είναι ίσος με το ενοίκιο που καλούνται να πληρώσουν, από την Κρήτη μέχρι τα νησιά και την Αττική. Αυτό είναι το θέμα.

Όταν δεν μπορούμε να απαντήσουμε σε αυτά τα προβλήματα, εγώ τι προσπαθώ να πω; Εγώ δεν αμφισβητώ τίποτα από τις εξαιρετικές επισημάνσεις, ούτε έχω κάποια αντιδικία και δεν διαφωνούμε στο τρόπο προσέγγισης. Μάλιστα, για πολλοστή φορά τον επαινώ και για μας τουλάχιστον είναι πολλαπλά χρήσιμος ο τρόπος προσέγγισης του ζητήματος της οικονομίας από το Γραφείο Προϋπολογισμού, είναι πραγματικά πολύτιμη η βάση σε όλα αυτά που κάθε τρεις μήνες μας παρουσιάζει, αλλά θέλω να θέσω ένα ζήτημα, δηλαδή, μη μείνουμε σε μια κουβέντα για αριθμούς απομονωμένοι από τους ανθρώπους.

Κλείνω με τα δύο σενάρια, που ουσιαστικά είναι και ο φόβος που εκφράζει και το Γραφείο Προϋπολογισμού, είναι ουσιαστικά ένα ζήτημα που θέτουν και όλοι οι διεθνείς οίκοι, για το τι θα γίνει με την ανάπτυξη στην Ελλάδα μετά το πέρας των πόρων του Ταμείου Ανάκαμψης. Εδώ, δεν έχουμε κάτι πιο ορατό από το τι θα γίνει με την άμυνα, τα είπαμε αναλυτικά στην Ολομέλεια. Και εγώ είχα την ευκαιρία και ο Νίκος Ανδρουλάκης, ο Πρόεδρός μας, για τη δική μας οπτική, είναι μια μεγάλη πρόκληση, αλλά αντί να καλλιεργούμε προσδοκίες στο κόσμο, πρέπει να εντείνουμε προσπάθειες και να κάνουμε μια κοινή εθνική προσπάθεια, γιατί είναι πάρα πολλά μέτωπα ανοιχτά.

Η Ελλάδα πρέπει να στήσει αμυντική βιομηχανία και δεν πρέπει να δεχθεί ξανά παραγγελία ούτε 100 ευρώ αμυντικού εξοπλισμού χωρίς βιομηχανικές επιστροφές. Είναι ξεκάθαρο αυτό.

Ήδη, τα τελευταία χρόνια, με απευθείας Διακρατικές Συμφωνίες, είχαμε ένα τεράστιο πρόβλημα, ούτε μία βίδα δεν κατασκευάζετε στην Ελλάδα και δαπανήσαμε ένα σωρό λεφτά για αμυντικές δαπάνες.

Είναι ένα κομβικό σημείο στο οποίο πρέπει να δώσουμε ιδιαίτερη προσοχή αν θέλουμε να αλλάξουν στο θετικότερο κάποια δεδομένα και να μπορούμε να δώσουμε ένα σήμα πραγματικά προσδοκιών θετικών και πραγματικών κυρίως στον ελληνικό λαό.

Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Τσουκαλά, σας ευχαριστούμε κατ’ αρχήν για την ενημέρωση που μας κάνατε. Εντούτοις κατά την άποψή μας, το Γραφείο Προϋπολογισμού του Κράτους δεν έχει νόημα να στηρίζει απλά το εκάστοτε κυβερνητικό αφήγημα, αλλά να ενημερώνει την Κυβέρνηση, την αντιπολίτευση και κατ’ επέκταση την κοινωνία για τα πραγματικά οικονομικά προβλήματα της χώρας μας.

Για παράδειγμα, οι αναφορές σας στα πολύ βασικά προβλήματα της οικονομίας, όπως το εμπορικό έλλειμμα που εκτοξεύθηκε στα 34,6 δις το 2024, καθώς επίσης το έλλειμμα τρεχουσών συναλλαγών ύψους 15,1 δις, δηλαδή σε επίπεδα 2006 – 2010, δεν είναι αυτές που θα έπρεπε. Πόσο μάλλον, αφού γνωρίζετε πολύ καλά πως το δημόσιο χρέος μιας χώρας δεν μειώνεται ποτέ βιώσιμα εάν δεν έχει πλεονάσματα στο ισοζύγιο τρεχουσών συναλλαγών της. Προφανώς όχι με την υπερφορολόγηση των πολιτών της που έχει ημερομηνία λήξης, αφού μειώνεται συνεχώς η φοροδοτική τους ικανότητα και το διαθέσιμο εισόδημα τους οπότε στραγγαλίζεται η οικονομία.

Δυστυχώς, εμείς ως αντιπολίτευση, δεν έχουμε πρόσβαση στα ακριβή οικονομικά στοιχεία της χώρας, οπότε θα θέλαμε να μας ενημερώνετε για σοβαρούς δείκτες, πάντοτε συγκριτικά με τις άλλες χώρες της ευρωζώνης και της ευρωπαϊκής ένωσης.

Δηλαδή, για την παραγωγικότητα της εργασίας που προφανώς μειώνεται με κριτήριο το εμπορικό έλλειμμα από την οποία εξαρτώνται οι μισθοί, οπότε η ζήτηση, η κατανάλωση και το βιώσιμο ΑΕΠ. Για την εξέλιξη του κόστους εργασίας ανά μονάδα παραγόμενου προϊόντος, αφού από αυτήν εξαρτάται η ισοτιμία του ελληνικού,, σε εισαγωγικά ευρώ. Για τα υπόλοιπα της χώρας μας στο σύστημα target 2 και που οφείλονται, όπου εμείς το βρίσκουμε στα -74 δισ. στα τέλη Μαρτίου του 2025 και σε διάφορους άλλους τέτοιους δείκτες που θεωρούμε ότι είναι πολύ πιο σημαντικοί από αυτούς που είδαμε.

Επίσης, για το τεράστιο πρόβλημα της μoνοκαλλιέργειας του χρεοκοπημένου μοντέλου του τουρισμού από το οποίο εξαρτάται μετά την επιβολή των μνημονίων όλο και περισσότερο η οικονομία της χώρας μας.

Για παράδειγμα, η μέση δαπάνη ανά τουρίστα, όπως είδαμε στην Ισπανία το 2024, ήταν 1333 ευρώ, ενώ στην Ελλάδα 573 ευρώ, βαίνoντας συνεχώς μειούμενη παρά τον πληθωρισμό. Γεγονός που σημαίνει ότι στην Ελλάδα ο τουρισμός είναι ζημιογόνος, αφού δεν μπορεί να έχουμε τόσο χαμηλότερο κόστος ανά τουρίστα, σε σύγκριση με την Ισπανία.

Από την άλλη πλευρά, στην Ελλάδα απασχολούνται οι διπλάσιοι εργαζόμενοι στον τουρισμό από την Πορτογαλία, η οποία έχει περισσότερα τουριστικά έσοδα από εμάς αλλά σχεδόν τις μισές αφίξεις ή διπλάσιες του πληθυσμού της, οπότε επιβαρύνονται πολύ λιγότερο οι υποδομές και το περιβάλλον τους. Άρα, γι’ αυτούς τους δείκτες θα έπρεπε να έχουμε πιο συγκεκριμένες απαντήσεις.

Συμπερασματικά, το τουριστικό μας μοντέλο είναι πράγματι χρεοκοπημένο, όπως άλλωστε γενικότερα το οικονομικό μας. Απορροφά δυσανάλογο ποσό εργαζομένων, εις βάρος των άλλων κλάδων και με πολύ χαμηλή παραγωγικότητα εργασίας, ενώ οι ξενοδόχοι μας επιμένουν στην εισαγωγή εργαζομένων επειδή δεν μπορούν να πληρώσουν κατά την άποψή μας σωστούς μισθούς και παρέχουν πολύ άσχημες συνθήκες εργασίας λόγω της χαμηλής δαπάνης ανά τουρίστα.

Η πρώτη ερώτηση μας εδώ είναι ποιες είναι πραγματικά οι κενές θέσεις εργασίας;

Κατά την ΕΛΣΤΑΤ είναι περίπου 40.000. Το ξέρετε. Δηλαδή ελάχιστες σε σχέση με πάνω από τους 400.000 ανέργους κατά την ΕΛΣΤΑΤ ή 800.000 περίπου κατά τη ΔΥΠΑ, ενώ διάφοροι υπουργοί αναφέρονται σε 200 και 300.000 κενές θέσεις εργασίας.

Εδώ, θα θέλαμε να ξέρουμε ποιες πραγματικά είναι και αν έχει δίκιο η ΕΛΣΤΑΤ. Γενικά αυτό αναφέρει η ΕΛΣΤΑΤ, περίπου 40.000 θέσεις κενές.

Ξεκινώντας τώρα από το πλεόνασμα του προϋπολογισμού. Εσείς αναφέρετε πρωτογενές της Γενικής Κυβέρνησης 11,2 δισ. μετά από προσαρμογές, ενώ η ΕΛΣΤΑΤ 11,4 δις πρωτογενές και 3,1 δημοσιονομικό ή 1,3% του ΑΕΠ μας. Εδώ θα θέλαμε να ξέρουμε τι ακριβώς ισχύει αν και βέβαια η διαφορά είναι πολύ μικρή.

Το πλεόνασμα, βέβαια, οφείλεται σχεδόν εξολοκλήρου στην υπερφορολόγηση των πολιτών, αφού το πραγματικό ΑΕΠ από το 2019 στο 2024 αυξήθηκε από τα 185 δις περίπου στα 201 δις, ενώ το ονομαστικό στα 237,5 δισ.

Επομένως, τα 36,5 δις ΑΕΠ οφείλονται στον πληθωρισμό, όπου επειδή τα φορολογικά έσοδα του κράτους υπολογίζονται στο 29% το 2024, ήταν στα 69,4 δις έναντι 237 δις ΑΕΠ, από εκεί βγάζουμε το 29%, τα 11,5 δις προέρχονται καθαρά από την υπερφορολόγηση, κυρίως με τη διατήρηση των ίδιων φορολογικών συντελεστών στις αυξημένες τιμές. Μπορεί, λοιπόν, να επικροτείται από την Ευρωπαϊκή Ένωση, από το ΔΝΤ και από τις εταιρείες αξιολόγησης το συγκεκριμένο αποτέλεσμα, αφού έτσι εξασφαλίζονται οι δανειστές, δεν αποτελεί όμως κανένα λόγο για δικές μας θριαμβολογίες, αφού έτσι ληστεύονται κυριολεκτικά οι πολίτες, αυξάνεται το ιδιωτικό χρέος και χάνουν τα σπίτια τους, ενώ έχει ημερομηνία λήξης.

Από την άλλη πλευρά, εμείς έχοντας την εμπειρία των μεγάλων πλεονασμάτων του ΣΥΡΙΖΑ, που τελικά κατέληγαν σε αύξηση του χρέους αντί σε μείωση, θεωρήσαμε σκόπιμο να το ερευνήσουμε μέσω των στοιχείων της Τράπεζας της Ελλάδος, έχοντας καταθέσει ανάλογη ερώτηση στο Υπουργείο.

Εν προκειμένω, αυτό που μας προξένησε εντύπωση είναι ο κωδικός «άλλοι λογαριασμοί του Δημοσίου» στην Τράπεζα της Ελλάδος στην κατάσταση, ο οποίος όπως θα καταθέσουμε στα πρακτικά, αν θέλετε, εμφανίζει αύξηση του υπολοίπου του κατά 8,413 δις, δηλαδή, 8,396 δις το 2024 συν 777 εκατομμύρια το 1ο δίμηνο του 2025 μείον τα 76 εκατομμύρια το 1ο δίμηνο του 2024.

Η ερώτησή μας, λοιπόν, εδώ ήταν, εάν πρόκειται για τα αδιάθετα κονδύλια του Ταμείου Ανάκαμψης, για δάνεια δηλαδή και επιχορηγήσεις, που εσφαλμένα υπολογίζονται στο πλεόνασμα.

Ειδικά επειδή ο ΟΔΔΗΧ έχει καταγράψει το σύνολο των δανείων του Ταμείου Ανασυγκρότησης στα 9,6 δις το καλοκαίρι του 2024, ενώ ο αρμόδιος Υπουργός είχε ανακοινώσει πως έχουν χορηγηθεί μόλις 1,7 δις. Μπορείτε να το ερευνήσετε και εσείς, μήπως μπορέσετε να μας απαντήσετε ή αν κάνουμε λάθος να μας το πείτε;

Σε κάθε περίπτωση, όσον αφορά το δημόσιο χρέος της Γενικής Κυβέρνησης, η διαχείριση 24, κατέληξε στην ουσία σε αύξησή του κατά 775 εκατομμύρια -το προσέχουμε ειδικά το δημόσιο χρέος- αφού χρησιμοποιήθηκαν τα 5 δις του ESL για την πληρωμή των διακρατικών δανείων του πρώτου μνημονίου, μειώνοντας, όμως, το μαξιλάρι των 15,697 δις στα 10,6967 δις και το δημόσιο χρέος μειώθηκε μόλις κατά 4,225 δις, κατά την ΕΛΣΤΑΤ πάντοτε. Οπότε αν αφαιρέσουμε από τα 5 δις τα 775 εκατ. είναι ακριβώς αυτή η μείωση του χρέους. Άρα το χρέος μας αυξήθηκε τελικά κατά 775 εκατομμύρια.

Ως εκ τούτου απορούμε, πώς συνάδει με τη λογική η πρόκληση δημοσιονομικού πλεονάσματος 3,1 δις, αφού το δημόσιο χρέος μας στην ουσία αυξήθηκε και δεν μειώθηκε.

Περαιτέρω, στο πλεόνασμα που ανακοινώθηκε θεωρούμε ότι, αν ισχύει, είναι υπερβολικό ακόμη και με βάση το νέο δημοσιονομικό πλαίσιο της Ευρωπαϊκής Ένωσης, το οποίο, επίσης, παρακολουθούμε. Εάν το καταλάβαμε σωστά θα έπρεπε να έχουμε έλλειμμα έως 1,5% του ΑΕΠ ή 3,55 δις, έτσι ώστε να υπάρχει απόθεμα 1,5% σε σχέση με το μέγιστο έλλειμμα του 3%. Μέγιστο έλλειμμα επειδή έχουμε υψηλό χρέος άνω του 90% και διαφοροποιούμαστε από τις υπόλοιπες χώρες, αν και μειώνεται με ρυθμούς άνω του 1% που υπαγορεύει το πλαίσιο.

Εάν, λοιπόν, είναι σωστός το συλλογισμός μας, τότε το καθαρό πλεόνασμα, εάν φυσικά υπάρχει, είναι 7,8 δις -11,4 μείον 3,55- άνω του απαιτούμενου από το πλαίσιο της Ευρωπαϊκής Ένωσης. Θερμή παράκληση, λοιπόν, να μας απαντήσετε, όποτε μπορέσετε, εάν ισχύει, ειδικά επειδή χρησιμοποιείται ως απειλή από την Κυβέρνηση. Πρόσφατα από τον κ. Παπαθανάση στην εκδήλωση της ΓΣΕΒΕΕ, όπου τρομοκρατούσε τους πάντες, λέγοντας ότι αν δεν έχουμε αυτά τα πλεονάσματα θα οδηγηθούμε σε ενισχυμένη εποπτεία. Γι΄ αυτό το λόγο θέτουμε αυτή την ερώτηση.

Όσον αφορά τώρα το ΑΕΠ και τη μεγέθυνση του, σε αντίθεση με την Ευρωπαϊκή Ένωση που όμως δεν έχασε το 26,5 % του ΑΕΠ της από τα μνημόνια με το μέσο όρο, σύμφωνα με το δικό σας πίνακα η αύξηση του 2024 προήλθε σε μεγάλο βαθμό από την άνοδο των αποθεμάτων, οπότε θα επηρεαστεί υποθέτουμε αρνητικά το 2025. Ισχύει; Θα θέλαμε να μας απαντήσετε.

Εδώ θα έχει πάντως ενδιαφέρον ένας αντίστοιχος πίνακας για την ανάκαμψη των χωρών που βίωσαν κρίση, όπως οι Ηνωμένες Πολιτείες, σε σχέση με εμάς.

Συγκριτικά βέβαια με τις άλλες χώρες της Ευρωπαϊκής Ένωσης, η κατάστασή μας έχει επιδεινωθεί σε μεγάλο βαθμό, αφού, ενώ εμείς χάσαμε ΑΕΠ, αυτές δεν έμειναν στάσιμες. Οπότε η απόστασή μας έχει διευρυνθεί.

Σε σχέση με το ισοζύγιο τρεχουσών συναλλαγών, γράφετε ότι επιδεινώθηκε κατά 1,2 δισ. ως προς το 2023, λόγω της αύξησης των πληρωμών των πρωτογενών και δευτερογενών εισοδημάτων κατά 9,7% και της αύξησης των εισαγωγών αγαθών και υπηρεσιών κατά 2,6%. Μπορείτε να μας εξηγήσετε τι σημαίνει αύξηση των πληρωμών των πρωτογενών και δευτερογενών εισοδημάτων και το κυριότερο που οφείλεται;

Όσον αφορά την ανεργία, υπάρχει μεν αύξηση της απασχόλησης, αλλά η συμμετοχή στο εργατικό δυναμικό είναι κάτω από τη μέση της Ευρωπαϊκής Ένωσης, όπως σωστά σημειώνετε. Αν και αυτό που πρέπει να μας απασχολεί είναι η παραγωγικότητα της εργασίας, που βρίσκεται, αν δεν κάνουμε λάθος, κάτω από το 50% της ευρωζώνης, με αποτέλεσμα να έχουμε καταντήσει τελευταίοι, όσον αφορά το ημερομίσθιο και προτελευταίοι, ίσως και τελευταίοι, ανάλογα με τα τελευταία στοιχεία στην Ευρωπαϊκή Ένωση, όσον αφορά το κατά κεφαλήν εισόδημα.

Σε σχέση με την απασχόληση, οφείλουμε να αναφέρουμε ότι σύμφωνα με τα στοιχεία της ΕΛΣΤΑΤ και του ΣΕΒ, το 2008 είχαμε 400.000 τεχνικούς, ενώ το 2024 μειώθηκαν κατά 125.000. Αυτά είναι τα αποτελέσματα της μονοκαλλιέργειας του τουρισμού.

Ειδικευμένοι τεχνίτες δε, από 667.000 το 2008 μειώθηκαν σε 417.000 το 2024, ενώ αντίθετα, οι πωλητές και παροχή υπηρεσιών αυξήθηκαν από 680.000 το 2008 σε ένα εκατομμύριο το 2024.

Αυτά είναι, δυστυχώς, όπως σας είπα προηγουμένως τα αποτελέσματα, όχι μόνο της μονοκαλλιέργειας του τουρισμού, αλλά και της αποβιομηχάνισης, των χρεοκοπιών, των μνημονίων και της προώθησης της μονοκαλλιέργειας αυτής.

Παράλληλα, πολλοί πτυχιούχοι και όχι μόνο του brain drain, έχουν εγκαταλείψει την Ελλάδα και δυστυχώς, δεν πρόκειται να επιστρέψουν, ενώ αντικαθίσταται από φθηνούς αλλοδαπούς, όταν όλοι γνωρίζουμε πως όταν οι επιχειρήσεις βρίσκουν φθηνό κόστος εργασίας, δεν ενδιαφέρονται ούτε για επενδύσεις ούτε για καινοτομία και για αυτό το λόγο έχουμε ακριβώς μειωμένες επενδύσεις.

Έτσι, τροφοδοτείται μία δημογραφική καταστροφή, η απώλεια εξειδικευμένων εργαζομένων και know how, καθώς επίσης η συνέχιση της πτώσης της παραγωγικότητας.

Στο θέμα των επενδύσεων που συνεχίζουν να είναι πάνω από 5% το ΑΕΠ, χαμηλότερες από τις μέσες ετήσιες της ευρωζώνης, παρά τα χρήματα του Ταμείου Ανάκαμψης, ενώ από αυτές εξαρτώνται η παραγωγικότητα της εργασίας, οι μισθοί, η αύξηση των εξαγωγών, η μείωση των εισαγωγών, τα ισοζύγια κλπ., υπολογίσατε το ύψος του κεφαλαιακού αποθέματος στα 657,2 δις, το οποίο υπολείπεται ακόμη από το ιστορικό υψηλό ποσοστό του 2010, που ήταν στα 725,7 δισ., κατά 68,5 δισ., ενώ μόλις πρόσφατα ξεπέρασαν οι επενδύσεις τις αποσβέσεις. Και αυτό είναι εξαιρετικά ανησυχητικό.

Σε ποιο ποσό, όμως, υπολογίζετε τα ακίνητα στο κεφαλαιακό μας απόθεμα σήμερα και στο παρελθόν;

Ποια είναι η άποψή σας για το ότι μόνο τα ακίνητα του δημοσίου εκτιμώνταν στα 300 δισεκατομμύρια πριν από τα μνημόνια, τόσο από τον κ. Στουρνάρα όσο και από το ΙΟΒΕ, ενώ σήμερα έχουν μεταφερθεί στο Υπερταμείο χωρίς αποτίμηση και η Κυβέρνηση δεν γνωρίζει καν τον αριθμό τους, αφού τη μία φορά μας λέει 72.000, την άλλη 36.000 και μετά 32.000.

Τίποτα από όλα αυτά δεν έχουμε καταλάβει τι ακριβώς ισχύει.

Πάντως, είναι θετικό το ότι ανακάμπτουν οι επενδύσεις στη μεταποίηση, αν και ο ακαθάριστος σχηματισμός παγίου κεφαλαίου είναι ακόμη στα επίπεδα του 2001, με τον πίνακα το δικό σας που είδα, ενώ είναι πράγματι ήρωες οι επιχειρηματίες που επενδύουν και πρέπει να στηριχθούν για το κόστος ενέργειας.

Σχετικά με τις ληξιπρόθεσμες απαιτήσεις του δημοσίου, η ανάλυση σας για το κενό είσπραξης, δηλαδή για τη διαφορά μεταξύ επιβαλλόμενων φόρων και αυτών που μπορούν να καταβάλουν οι φορολογούμενοι, είναι πραγματικά πολύ κατατοπιστικοί. Ενώ μπορεί να εξηγήσει την προέλευση του μεγάλου ποσού των μη εισπράξιμων απαιτήσεων, αφού έχει εξαντληθεί η κοινωνία και επιβαρύνονται επιπλέον με το νέο πτωχευτικό και τους πλειστηριασμούς.

Οι ληξιπρόθεσμες απαιτήσεις του δημοσίου εκτοξεύτηκαν στα 106 δις. Και εδώ πρέπει κάποια στιγμή να φύγουν αυτές, οι οποίες δεν είναι εισπράξιμες, για να έχουμε μια καθαρή εικόνα. Η αύξηση κυρίως οφείλεται στα πρόστιμα της εφορίας, όπου το σωστό θα ήταν να διαγραφούν, αφού έτσι κι αλλιώς δεν πληρώνονται, για να έχουμε την καλύτερη εικόνα.

Όσον αφορά τις ληξιπρόθεσμες οφειλές του δημοσίου στους προμηθευτές του, που έχουν αυξηθεί ξανά υπερβολικά, είναι απαράδεκτο να θριαμβολογεί η Κυβέρνηση για πλεονάσματα και μεγάλα ταμειακά διαθέσιμα, χωρίς να πληρώνει, τουλάχιστον, αυτά που οφείλει. Με τον τρόπο αυτό στραγγαλίζει την πραγματική οικονομία και αυτό θα πρέπει κάποια στιγμή να σταματήσει. Αυτό το λένε και οι δανειστές.

Απαράδεκτη είναι, επίσης, η ύπαρξη εκκρεμών και ληξιπρόθεσμων αιτήσεων για κύρια σύνταξη. Πόσο μάλλον όταν ισχυρίζεται η Κυβέρνηση πως τα ταμεία της είναι γεμάτα.

Σε ποιο ποσόν υπολογίζονται οι εκκρεμείς συντάξεις;

Έχετε κάποιο πίνακα;

Δεν το κατάλαβα ακριβώς το ποσόν που υπολογίζετε, γιατί στη βάση πρόκειται για κρυφό χρέος.

Σχετικά με την προπληρωμή χρέους των CLF, το επιτόκιο των οποίων είναι Euribor +0,5%, αν δεν κάνουμε λάθος, θα θέλαμε την άποψή σας, ειδικά υπό τις σημερινές γεωπολιτικές και προβλεπόμενες δύσκολες χρηματοοικονομικές συνθήκες.

Προφανώς, τα εναπομείναντα 10,7 δις του μαξιλαριού που θα χρησιμοποιηθούν, συνιστούν δυνητική μείωση του χρέους, οπότε θα βελτιώσουν την εικόνα μας στις αγορές, αλλά οφείλει να μας ενδιαφέρει περισσότερο η πραγματικότητα από την εικόνα. Πόσο μάλλον, όταν θα πρέπει να εξυπηρετούμε από το 2032 και μετά, τα 96 δις ευρώ του EFSF συν τα 25 δισεκατομμύρια των τόκων.

Σχετικά με τους τόκους της κεντρικής διοίκησης, έχουν αυξηθεί από 4,5 δις το 2020, προ SWAP, στα 8,2 δις το 2024, με βάση την ΕΛΣΤΑΤ, ενώ στον προϋπολογισμό αναφέρονται 9,9 δις το 2024 στη Γενική Κυβέρνηση.

Γιατί έχουν αυξηθεί τόσο πολύ και γιατί αυτή η διαφορά;

Πώς επηρεάζονται από το ενδοκυβερνητικό χρέος που αυξάνεται συνεχώς και δεν μπορεί κανείς να το ελέγξει;

Πόσους τόκους πληρώσαμε τελικά και αφαιρούνται από το πρωτογενές πλεόνασμα, για να προκύψει το δημοσιονομικό;

Κλείνοντας με τις τράπεζες που λειτουργούν ως καρτέλ, σύμφωνα με την Επιτροπή Ανταγωνισμού, με ένα τεράστιο spread καταθέσεων χορηγήσεων και με υπέρογκες προμήθειες, ενώ δεν δανείζουν τις μικρομεσαίες επιχειρήσεις και τα νοικοκυριά, στην ουσία είναι περιττό να αναφερόμαστε, γιατί είναι ένα διαρκές πρόβλημα, που πρέπει κάποια στιγμή να αντιμετωπιστεί.

Αν μη τι άλλο, πρέπει να σταματήσει η ασυδοσία του αναβαλλόμενου φόρου και να αρχίσουν να πληρώνουν. Δεν θα περιμένουμε μέχρι να κάνουν συσσωρευμένα κέρδη 70 δις για να αρχίσουν να πληρώνουν φόρους, δηλαδή, μετά από 10 χρόνια και αυτούς ο φόρους, στην ουσία, τους πληρώνουμε εμείς.

Ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :** Σας ευχαριστώ κύριε Βιλιάρδο.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ :** Ευχαριστώ κύριε Πρόεδρε. Ευχαριστώ το Γραφείο για την Έκθεση.

Αρχίζω με το θέμα που έβαλε ο κ. Κουκουλόπουλος, σχετικά με το πώς αισθάνεται ο κόσμος και το στοιχείο που λέει συνεχώς η Αντιπολίτευση, ότι είμαστε προτελευταίοι στο κατά κεφαλήν εισόδημα.

Εσείς κάνατε έναν υπολογισμό για το πότε θα φτάσουμε, κάτω από διαφορετικές συνθήκες, στο απόθεμα κεφαλαίου που είχαμε πριν από την κρίση. Εγώ έκανα το εξής παρόμοιο, πίσω από το φάκελο υπολογισμό, που λένε οι Βρετανοί.

Αν υποθέσουμε ότι για τα επόμενα χρόνια η Ελλάδα έχει ρυθμούς ανάπτυξης 2%, για πολλά χρόνια και η Ευρωπαϊκή Ένωση έχει 1% - αυτά τα στοιχεία τα πήρα από εσάς, γιατί λέτε ότι μέσα στα επόμενα χρόνια θα έχει περίπου αυτό, εγώ το πήγα πιο μακριά - πόσο καιρό θα μας πάρει να φτάσουμε στην προ κρίση κατά κεφαλήν εισόδημα της Ελλάδας σε σχέση με την Ευρωπαϊκή Ένωση;

Ήταν 90% τότε, την περίοδο της κρίσης πήγε περίπου στο 60% και τώρα έχει φτάσει στο 68%, αν δεν κάνω λάθος.

Η απάντηση στο δικό μου υπολογισμό, είναι 38 χρόνια. Δηλαδή, όλο το αφήγημα της Κυβέρνησης, ότι εμείς έχουμε διπλάσιο ρυθμό ανάπτυξης σε σχέση με την Ευρωπαϊκή Ένωση, αν συνεχιστεί για 38 χρόνια, θα φτάσουμε εκεί που ήμασταν πριν από την κρίση, περίπου 90% του μέσου όρου της Ευρωπαϊκής Ένωσης.

Αυτό, νομίζω, δίνει μια απάντηση στον κ. Κουκουλόπουλο, γιατί ο κόσμος αισθάνεται ότι έχει χαθεί κάτι και θα πάρει πάρα πολλά χρόνια με αυτή την πολιτική να αλλάξει.

Άρα, από αυτό προκύπτουν διάφορα ερωτήματα και βραχυπρόθεσμα και μακροπρόθεσμα.

Το πρώτο βραχυπρόθεσμο που θα ήθελα να σας ρωτήσω είναι, κατ’ αρχάς, επειδή λείπω από το Πανεπιστήμιο 12 χρόνια, αν θεωρείτε ότι τα οικονομικά μου έχουν καταρρεύσει και έχετε άλλους υπολογισμούς από τα 38 χρόνια.

Δεύτερη η ερώτηση είναι, πώς θεωρείτε ότι θα επηρεάσει η οικονομική πολιτική του Trump και πιο συγκεκριμένα, θα επηρεάσει περισσότερο την Ευρωπαϊκή Ένωση ή περισσότερο την Ελλάδα;

Δηλαδή, ο μέσος όρος της Ευρωπαϊκής Ένωσης θα έχει τις χειρότερες επιπτώσεις ή η Ελλάδα.

Είναι, δηλαδή, πιο ευαίσθητη ή λιγότερο ευαίσθητη η Ελλάδα στους δασμούς του Trump;

Και αν είναι όσο ευαίσθητη είναι, είτε πολύ, είτε λίγο, ποια είναι τα κανάλια της ευαισθησίας κατά εσάς;

Είναι πιο πολύ ο τουρισμός;

Είναι πιο πολύ οι εξαγωγές;

Θα είχε ένα ενδιαφέρον.

Η δεύτερη ερώτηση είναι για τα πλεονάσματα.

Θα θυμάστε, ότι όταν εγώ ήμουν Υπουργός Οικονομικών - εδώ δεν εξαιρώ και σας κ. Κουκουλόπουλε - τα πλεονάσματα του ΣΥΡΙΖΑ παρόλο που ήταν κάτω από το μνημόνιο και κάποιους περιορισμούς, ήταν μια καταστροφή, ήταν η πίεση των μεσαίων τάξεων και ξαφνικά τα πλεονάσματα είναι αποτέλεσμα της επιτυχίας της Κυβέρνησης.

Εγώ θα ήθελα να σας κάνω μια ερώτηση.

Τι θα συμβουλεύατε την πλειοψηφία, τον πρωθυπουργό, τον κ. Πιερρακάκη, να λέει ότι το πρωτογενές πλεόνασμα είναι καλό πράγμα και απλώς ζητάμε συγνώμη από την Κυβέρνηση του ΣΥΡΙΖΑ ή να πει ότι είναι κακό πράγμα και άρα, πρέπει να δούμε πως δεν θα έχουμε υπερπλεονάσματα;

Νομίζω, ότι είναι μια τίμια ερώτηση για το Γραφείο Προϋπολογισμού. Είναι τίμια και σημαντική, γιατί αν έχεις το πλεόνασμα που είχες το 2024, το σενάριο βάσης, αν δεν αλλάξει η πολιτική, είναι ότι θα το έχεις και το 2025. Σωστά;

Άρα, αν έχει πάλι πρωτογενές πλεόνασμα το 2026 είναι μεμπτό ή όχι;

Γιατί τότε δεν θα έχει δικαιολογία. Έχει μια οικονομική πολιτική, έχει ένα σενάριο βάσης. Τι λέμε εμείς οικονομολόγοι; Για αυτούς που μας ακούνε, σενάριο βάσης εννοούμε, τι θα γίνει αν δεν αλλάξει πολιτική.

Άρα, αφού ξέρει ότι πάλι θα έχει πρωτογενές πλεόνασμα, στο χέρι της είναι να το ξοδέψει. Προφανώς, η αντιπολίτευση ελπίζω θα έχει διαφορετικές προτεραιότητες στο μείγμα μείωση φόρων, αύξηση δαπανών, αλλά να το ξοδέψει να μην έχει.

Άρα, όταν θα κάνουμε τον απολογισμό για το έτος 2025 δεν θα έχει δικαιολογία ότι έχουμε πρωτογενή πλεονάσματα. Τώρα έχει το μοντέλο, ξέρει τι θα είναι. Πρέπει κατά κάποιο τρόπο να το ξοδέψει, να έχει πρωτογενές πλεόνασμα όσο είναι με τις ευρωπαϊκές οδηγίες, αλλά δεν δικαιολογείται να έχει υπερπλεόνασμα.

Η τρίτη ερώτηση είναι για τις ληξιπρόθεσμες οφειλές που έχουν αυξηθεί.

Ποια είναι η άποψη της Κυβέρνησης γιατί έχουν αυξηθεί;

Η τέταρτη ερώτηση έχει σχέση με τις στρατιωτικές δαπάνες.

Υπάρχει μια διαφωνία τουλάχιστον από το δικό μου το κόμμα, ότι η Ευρώπη δεν είναι δύναμη της ειρήνης, ότι έχει χάσει τους ηγέτες που είχε παλιά και εννοώ και δεξιούς ηγέτες. Όταν ήταν ο de Gaulle, που δεν είναι δικός μας άνθρωπος όπως καταλαβαίνετε κύριε Πρόεδρε, μιλούσε για μια χώρα ειρήνης, μια Ευρώπη ειρήνης από τα Ουράλια μέχρι τον Ατλαντικό.

Τώρα φαίνεται ότι οι Ευρωπαίοι ηγέτες δεν έχουν τέτοια οράματα, ότι βγαίνει φοβικά ότι θεωρούν πως πρέπει να συνεχίσουν τον πόλεμο. Δεν είναι όμως της Επιτροπής αυτό. Της Επιτροπής είναι όμως μια εκτίμηση των στρατιωτικών δαπανών. Η πλειοψηφία των οικονομολόγων δεν θεωρεί ότι οι στρατιωτικές επενδύσεις έχουν θετικές επιπτώσεις στην υπόλοιπη οικονομία.

Δηλαδή, αν το συγκρίνεις με επενδύσεις σε πράσινες τεχνολογίες για παράδειγμα. Δηλαδή τα externalities, οι εξωτερικότητες σε άλλους τομείς μάλλον είναι πενιχρές.

Άρα, θα ήθελα και αυτή την άποψή σας, για το ρόλο στρατιωτικών δαπανών στην υπόλοιπη οικονομία.

Νομίζω, ότι το βασικό είναι ότι το σενάριο βάσης της Κυβέρνησης στην καλύτερη περίπτωση που έχει 2% ανάπτυξη και η Ευρωπαϊκή Ένωση 1%, μας λέει ότι μετά από 50 χρόνια θα φτάσουμε - 38 από τώρα 50 από την αρχή - εκεί που ήμασταν το 2007.

Νομίζω, μπορείτε να καταλάβετε ότι ο ελληνικός λαός και η αντιπολίτευση δεν το θεωρούν πολύ αισιόδοξο αυτό.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Σας ευχαριστώ κύριε Τσακαλώτο για την τήρηση του χρόνου.

Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Θα ήθελα να ευχαριστήσω και εγώ τον κ. Τσουκαλά και τους συνεργάτες του για την «Έκθεση του Γραφείου Προϋπολογισμού του Κράτους στη Βουλή».

Στην Έκθεση αναφέρεται ότι το Ακαθάριστο Εγχώριο Προϊόν ΑΕΠ, αυξήθηκε κατά 2,3% συνολικά το 2024, ενώ για την Ευρωζώνη, ανέρχεται σε 1,1%.

Σε αυτή τη σημαντικά θετική επίδοση στο ΑΕΠ, συνετέλεσαν η αύξηση των εξαγωγών αγαθών και υπηρεσιών 3,6% συνολικά, 5,9% για υπηρεσίες και 1,6% για αγαθά και η αύξηση των επενδύσεων παγίου κεφαλαίου κατά 9%.

Η ιδιωτική κατανάλωση για το 2024, εξακολουθεί να παρουσιάζει ανθεκτικότητα με το ρυθμό αύξησης να καταγράφεται στο 2,1%. Θα θέλαμε να σχολιάσουμε την αύξηση του ΑΕΠ και τους λόγους που προκαλούν την αύξησή του.

Κατά τη συζήτηση επί της «Έκθεσης του Δεκεμβρίου του 2024 του Γραφείου του Προϋπολογισμού του Κράτους στη Βουλή», είχαμε αναφερθεί στην ιδιωτική κατανάλωση, η οποία αποτελεί το 70% του ΑΕΠ της Ελλάδας και είναι δηλαδή η συνιστώσα που έχει συμβάλει κατά το μεγαλύτερο μέρος στην ανοδική πορεία του ΑΕΠ.

Ως εκ τούτου, η ετήσια διαμόρφωση του ΑΕΠ, εξαρτάται κυρίως από το διαθέσιμο εισόδημα των νοικοκυριών, τη χρηματοδότησή τους, τα επίπεδα των τιμών και βεβαίως, τον τουρισμό που επηρεάζει άμεσα τον δείκτη.

Δεδομένου ότι η αύξηση του ΑΕΠ μας, εξαρτάται σε μεγάλο βαθμό από την ιδιωτική κατανάλωση, θα μπορούσε αυτή η τάση να αντιστραφεί δεδομένης της χαμηλής αγοραστικής δύναμης των Ελλήνων αλλά και λόγω της ακρίβειας.

Οι ραγδαίες γεωπολιτικές και οικονομικές εξελίξεις κυρίως ύστερα από την πρώτη φάση επιβολής δασμών από τις Ηνωμένες Πολιτείες της Αμερικής προς τις μεγάλες οικονομίες του G7 και τη διαφαινόμενη απόσυρση των ΗΠΑ από τον ρόλο του εγγυητή της αμυντικής ασφάλειας στην Ευρωπαϊκή ήπειρο, δημιουργούν έντονη οικονομική και πολιτική αβεβαιότητα στην Ευρώπη και στην Ευρωζώνη.

Αυτή η αβεβαιότητα, συμβάλει στη διαμόρφωση δυσμενών και απρόβλεπτων συνθηκών για την ανάπτυξη της Ευρωζώνης ενώ οι δασμοί ενδέχεται να αναζωπυρώσουν και τον Πληθωρισμό.

Η διεύρυνση του ελλείμματος στο εμπορικό ισοζύγιο της Χώρας προφανώς, αποτελεί μια μόνιμη πληγή αφού δείχνει να μεγεθύνεται.

Το έλλειμμα διαμορφώθηκε στα 34,6 δις ευρώ το 2024 έναντι 32 δις του 2023. Η διαφορά των 2,6 δις ευρώ, ισοδυναμεί με περίπου το 1,0% του ΑΕΠ, ποσό που επηρεάζει αρνητικά το ΑΕΠ της χώρας και «ροκανίζει» το όφελος από την αύξηση των τουριστικών εσόδων.

Μετά τις τελευταίες εξελίξεις στις Ηνωμένες Πολιτείες της Αμερικής και την ανακοίνωση του Αμερικανού Προέδρου για την επιβολή δασμών 25% σε εισαγωγές χάλυβα και αλουμινίου και 20% για τα υπόλοιπα αγαθά, τα βλέμματα στρέφονται αναγκαστικά και στο διμερές εμπόριο της Ελλάδας με τις Ηνωμένες Πολιτείες της Αμερικής. Σε μια προσπάθεια να καταγραφούν οι επιπτώσεις.

Μπορεί να δόθηκε μια παράταση 90 ημερών αλλά θεωρούμε δύσκολο η Ευρωπαϊκή Ένωση να έρθει σε συμφωνία με τις Ηνωμένες Πολιτείες της Αμερικής δεδομένης της έλλειψης ηγεσίας, αντίληψης, της νέας πραγματικότητας εκ μέρους της Ευρωπαϊκής Ένωσης.

Οι εξαγωγές της Ελλάδας προς τις Ηνωμένες Πολιτείες της Αμερικής αν και έχουν σημειώσει σημαντική άνοδο, αποτελούν το 4,9% του συνόλου των Ελληνικών εξαγωγών. Άρα θεωρητικά θα επηρεαστεί μικρός αριθμός επιχειρήσεων.

Το 2024, ο όγκος διμερούς εμπορίου ανήλθε σε 4,57 δις ευρώ, σημειώνοντας αύξηση 26,3% σε σύγκριση με το 2023. Κατά το έτος αυτό σύμφωνα με τα προσωρινά στοιχεία της ΕΛΣΤΑΤ, οι εξαγωγές της Χώρας μας προς τις Ηνωμένες Πολιτείες της Αμερικής, ανήλθαν σε 2,41δις ευρώ έναντι 2,12 δις ευρώ του 2023, σημειώνοντας αύξηση 13,9%.

Αντίστοιχα, οι εισαγωγές από τις ΗΠΑ, ανήλθαν σε 2,16 δις ευρώ από1,50 δις ευρώ το 2023, δηλαδή αύξηση 43,8%.

Με τα συγκεκριμένα μεγέθη διμερούς εμπορίου, οι ΗΠΑ είναι ο πέμπτος σημαντικότερος προορισμός για τις Ελληνικές εξαγωγές και ο δέκατος τρίτος σημαντικότερος προμηθευτής της Ελλάδας για το 2024. Τα κορυφαία εξαγόμενα προϊόντα της βιομηχανίας μας προς τις Ηνωμένες Πολιτείες της Αμερικής είναι προϊόντα διύλισης πετρελαίου, επεξεργασμένα φρούτα και λαχανικά, αλουμίνιο, τσιμέντο, έλαια προϊόντα και γαλακτοκομικά προϊόντα.

Βασικό εισαγόμενο προϊόν από τις ΗΠΑ, αναδείχθηκε το φυσικό αέριο με μέση αξία 1,17 δις ευρώ την περίοδο 2022-2024.

Στην «Έκθεση», οι άμεσες επιπτώσεις της αναμενόμενης νέας δασμολογικής πολιτικής των ΗΠΑ στις Ελληνικές εξαγωγές χάλυβα και αλουμινίου, εξεταζόμενες με βάση ένα ανάλογο πείραμα επιβολής δασμών που έγινε το 2018 και περιελάμβανε μια παρόμοια μεταβολή στη δασμολογική πολιτική των ΗΠΑ με επιβολή δασμού 25% στις εισαγωγές χάλυβα και 10% στις εισαγωγές αλουμινίου, καταλήγει στο συμπέρασμα ότι οι εξαγωγές αλουμινίου δεν επηρεάστηκαν από την επιβολή δασμών.

Ωστόσο κατά τη γνώμη μας οι δασμοί που επιβλήθηκαν το 2018 αφορούσαν στοχευμένα αγαθά και το ύψος τους δεν ήταν τέτοιο που να δημιουργούσε προβλήματα. Αντιθέτως οι δασμοί της Κυβέρνησης Trump είναι αρκετά υψηλοί και περιλαμβάνουν το σύνολο των εισαγόμενων αγαθών στις ΗΠΑ. Πρόκειται για μία στροφή στον οικονομικό προστατευτισμό, ενώ πιθανόν να σηματοδοτούν ένα καινούργιο εμπορικό πόλεμο.

Σύμφωνα με τον Διοικητή της Τράπεζας της Ελλάδος Γιάννη Στουρνάρα, οι δασμοί των ΗΠΑ αναμένεται να επηρεάσουν αρνητικά την ανάπτυξη της ευρωζώνης κατά 0,3% έως 0,4 του ΑΕΠ, ενώ οι ευρωπαϊκές εξαγωγές προς τις ΗΠΑ εκτιμάται ότι θα μειωθούν περίπου 15%.

Έτσι, ελληνικά προϊόντα που χρησιμοποιούνται για την παραγωγή άλλων προϊόντων σε χώρες της Ευρωπαϊκής Ένωσης ενδέχεται επίσης να πληγούν.

Αν λάβουμε υπόψη όλα τα παραπάνω, είναι προφανές ότι η αρνητική επίδραση θα υπάρξει και για την οικονομία μας, όχι τόσο άμεσα μέσω των εξαγωγών μας στις ΗΠΑ, αλλά λόγω της επιβράδυνσης των μεγάλων οικονομιών της Ευρωζώνης κυρίως της Γερμανίας και της Γαλλίας.

Σχετικά με το επενδυτικό κενό, αναφέρεται στην Έκθεση του Γραφείου ότι αυτό παραμένει υψηλό. Συγκεκριμένα για το 2024 το ύψος του κεφαλαιακού αποθέματος υπολογίστηκε στα 657,2 δισ. ευρώ, το οποίο υπολείπεται από το ιστορικό υψηλό του 2010 το οποίο έφτανε τα 725,7 δισ. ευρώ. Αυτό συνεπάγεται έναν κεφαλαιακό κενό κατά 68,5 δισ. ευρώ ή ποσοστό 9,4% σε σχέση με το 2010.

Με απλά λόγια, λείπουν 68,5 δισ. ευρώ επενδύσεις από την οικονομία μας για να φτάσουμε στο επίπεδο του 2010. Αν σκεφτούμε ότι οι χρηματοδοτήσεις από το Ταμείο Ανάκαμψης και Ανθεκτικότητας ανέρχονταν σε 36 δισ. ευρώ, τότε η χώρα μας θα χρειαζόταν ένα ακόμα δεύτερο Ταμείο Ανάκαμψης και Ανθεκτικότητας, με άλλα 36 δισ. ευρώ για να φτάσουμε το κεφαλαιακό απόθεμα του 2010. Ενδιαφέρον έχουν τα δύο σενάρια της Έκθεσης για το πόσα χρόνια απαιτούνται προκειμένου η οικονομία να ανακτήσει το κεφαλαιακό απόθεμα του 2010.

Το αισιόδοξο σενάριο, με σταθερή αύξηση επενδύσεων 6,6 δισ. ευρώ, υπολογίζεται ότι η οικονομία μας θα ανακτήσει το κεφαλαιακό απόθεμα του 2010, το 2030 και το απαισιόδοξο με σταθερή αύξηση επενδύσεων στο 4%, υπολογίζεται ότι η οικονομία μας θα ανακτήσει το κεφαλαιακό απόθεμα του 2010, το 2036. Εμείς θεωρούμε και τα δύο σενάρια απαισιόδοξα.

Η οικονομία μας θα πρέπει να προσελκύσει μεγάλο όγκο ιδιωτικών επενδύσεων σε τομείς που θα καθορίσουν το μέλλον της παγκόσμιας οικονομίας, όπως η εξόρυξη και επεξεργασία σπάνιων γαιών και κρίσιμων μετάλλων. Το Κίνημά μας πιστεύει σε μια διαφοροποιημένη οικονομική πολιτική που δεν θα εξαρτάται σχεδόν αποκλειστικά από τη χρηματοδοτήσεις της Ευρωπαϊκής Ένωσης μέσω ΕΣΠΑ και του Ταμείου Ανάκαμψης και Ανθεκτικότητας.

Ο ορυκτός πλούτος της Ελλάδας είναι ιδιαίτερα σημαντικός και περιλαμβάνει μια μεγάλη ποικιλία μεταλλευμάτων και ορυκτών, στα οποία περιλαμβάνονται πολλά κρίσιμα μέταλλα και σπάνιες γαίες, τα οποία, δυστυχώς, δεν αξιοποιούνται μέχρι και σήμερα. Τα κρίσιμα μέταλλα και οι σπάνιες γαίες χρησιμοποιούνται σε εφαρμογές υψηλής τεχνολογίας, όπως τις μπαταρίες ηλεκτρικών αυτοκινήτων, τις ανεμογεννήτριες, τα ηλιακά πάνελ, σε στρατιωτικά συστήματα, στους δορυφόρους και την τεχνολογία του διαστήματος, στις οθόνες κινητών, στα ηλεκτρονικά κυκλώματα, σε μικροτσίπ, σε επεξεργαστές, στην Αεροναυπηγική, στη Χημική και στη Φαρμακευτική Βιομηχανία.

Θα πρέπει να στηριχθεί ενεργά και κατά προτεραιότητα η έρευνα, η προσέλκυση επενδυτών και η επιτάχυνση στην αδειοδοτική διαδικασία, ώστε η χώρα μας να μετατραπεί σε παραγωγό κρίσιμων μετάλλων και σπάνιων γαιών.

Μια τέτοια επένδυση, που περιλαμβάνεται στα 47 Στρατηγικά Έργα της Ευρωπαϊκής Ένωσης και έχει την προοπτική να κάνει την Ελλάδα Στρατηγικό Παίχτη στη διεθνή σκηνή εμπορίου κρίσιμων μετάλλων είναι επένδυση της Metlen στη Βοιωτία, καθώς δύναται να ενισχύσει το ρόλο της χώρας μας στο χάρτη των εξαγωγών με την παραγωγή μιας ιδιαίτερα κρίσιμης πρώτης ύλης, το γάλλιο.

Φυσικά, θα πρέπει να ακολουθήσουν και άλλες τέτοιες επενδύσεις. Πέραν των μεγάλων οικονομικών ωφελειών για την οικονομία μας λόγω των δικαιωμάτων που έχει το κράτος, οι επενδύσεις στην εξορυκτική βιομηχανία θα συμβάλλουν στην αναζωογόνηση της υπαίθρου με νέους πληθυσμούς, θα αυξηθούν οι προσφερόμενες θέσεις εργασίας με νέους επιστήμονες και μάλιστα με καλούς μισθούς, οπότε θα αναστραφεί και η εγκατάλειψη της επαρχίας, ενώ θα είναι κίνητρο να επιστρέψουν οι συμπατριώτες μας από το εξωτερικό για να στηρίξουν την αναγέννηση της χώρας μας.

Στο πλαίσιο αυτό η Κυβέρνηση θα πρέπει να αλλάξει οικονομική πολιτική και πέραν των χρηματοδοτήσεων από το ΕΣΠΑ και το Ταμείο Ανάκαμψης, να θέσει ως νέο εθνικό στόχο το τρίπτυχο εξόρυξη φυσικού αερίου και πετρελαίου, μπορούμε άνετα στο Ιόνιο και στην Κρήτη, παραγωγή και μεταφορά πράσινης ηλεκτρικής ενέργειας, θα πρέπει κάποια στιγμή να ξεκαθαρίσει το καλώδιο, τι θα γίνει με το καλώδιο, εξόρυξη και επεξεργασία κρίσιμων μετάλλων και σπάνιων γαιών.

Τέλος, δεν μπορούμε να μην σχολιάσουμε το σύνολο των χρεών προς τα ασφαλιστικά ταμεία. Τον Δεκέμβριο του 2024 ανέρχονταν σε 49,2 δισ. ευρώ εκ των οποίων τα 19,6 δισ. ευρώ, δηλαδή το 40% των οφειλών είναι τόκοι και τα 29,6 δισ. ευρώ είναι αρχικές οφειλές. Πιστεύουμε ότι δεν έχει κανένα νόημα ο τοκισμός χρεών, που στην πλειοψηφία τους είναι ανεπίδεκτα εισπράξεως, ενώ σε πολλές περιπτώσεις, χρέη μερικών χιλιάδων μπλοκάρουν την έκδοση δεκάδων χιλιάδων συντάξεων.

Θα πρέπει η Κυβέρνηση να αναλάβει νομοθετικές δράσεις, που να περιλαμβάνουν διαγραφές χρεών κυρίως από τόκους, την υπαγωγή τους σε ρυθμίσεις με πολλές δόσεις, καθώς και την ενίσχυση στα κέντρα είσπραξης ασφαλιστικών εισφορών με νέο έμπειρο προσωπικό.

Σας ευχαριστώ.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Σας ευχαριστώ, κ. Βορύλλα.

Τον λόγο έχει ο κ. Χαλκιάς.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κρητικός Νεοκλής, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας, Καζαμίας Αλέξανδρος, Χαλκιάς Αθανάσιος.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Να ευχαριστήσω και εγώ από τη δική μου πλευρά, το Γραφείο Προϋπολογισμού του Κράτους στη Βουλή για την εξαιρετική, για ακόμα μία φορά, δουλειά που κάνει.

Το ισοζύγιο τρεχουσών συναλλαγών, στο οποίο συμπεριλαμβάνεται το εμπορικό ισοζύγιο αποτελούν κρίσιμους δείκτες για την κατανόηση της οικονομικής θέσης της χώρας και των αλληλεπιδράσεών της με τον υπόλοιπο κόσμο. Η εμπειρία της Ελλάδος, αλλά και άλλων χωρών της νότιας Ευρώπης έχει καταδείξει ότι τα μεγάλα και παρατεταμένα ελλείμματα τρεχουσών συναλλαγών συνδέονται με τη συσσώρευση εξωτερικού χρέους καθιστώντας την οικονομία μας ευάλωτη σε κλυδωνισμούς. Τα τελευταία χρόνια το ισοζύγιο τρεχουσών συναλλαγών της Ελλάδος χαρακτηρίζεται από επίμονα ελλείμματα, αν και με κάποιες διακυμάνσεις.

Με βάση τα διαθέσιμα στοιχεία η κατάσταση έχει ως εξής:

Το 2021 το έλλειμμα του ισοζυγίου τρεχουσών συναλλαγών διαμορφώθηκε στα 12,7 δισεκατομμύρια που αντιστοιχούσε περίπου στο 6,7% του ΑΕΠ.

Το 2022 το έλλειμμα διευρύνθηκε δραματικά φθάνοντας τα 21,23 δισεκατομμύρια ή ποσοστό 10,27% του ΑΕΠ, σύμφωνα με στοιχεία της Τραπέζης της Ελλάδος και του Κέντρου Προγραμματισμού και Οικονομικών Ερευνών. Αυτή η σημαντική επιδείνωση συνδέθηκε σε μεγάλο βαθμό με την εκτίναξη των τιμών της ενέργειας που διόγκωσε τον λογαριασμό των εισαγωγών.

Το 2023 παρατηρήθηκε βελτίωση σε σχέση με το 2022, ξεπέρασε όμως το έλλειμμα του 2021 φθάνοντας τα 13,97 δισεκατομμύρια ή 6,34% του ΑΕΠ. Αυτή η σχετική βελτίωση αποδόθηκε στην έλλειψη των παραγόντων του 2022, δηλαδή των υψηλών τιμών της ενέργειας και επιπροσθέτως στην καλή πορεία των εσόδων από τουρισμό.

Το 2024 το έλλειμμα διευρύνθηκε εκ νέου, φθάνοντας τα 15,1 δισεκατομμύρια, αυξημένο κατά 1,2 δισεκατομμύρια σε σχέση με το 2023. Ως ποσοστό του ΑΕΠ το έλλειμμα εκτιμάται γύρω στο 6,7% παραμένοντας σε υψηλά επίπεδα. Η διεύρυνση αυτή οφείλεται στην επιδείνωση του εμπορικού ισοζυγίου, καθώς οι εισαγωγές αυξήθηκαν ενώ οι εξαγωγές μειώθηκαν.

Ο οίκος αξιολόγησης Standard and Poor's προέβλεψε κατά τον τρέχοντα μήνα Απρίλιο του 2025 ότι το έλλειμμα τρεχουσών συναλλαγών θα παραμείνει έντονα αρνητικό με μέσο όρο στο 5,9% του ΑΕΠ για την περίοδο 2025 έως 2028.

Όλες αυτές οι αναλύσεις αποκαλύπτουν ότι παρά την πρόσκαιρη βελτίωση του 2023 το έλλειμμα διευρύνθηκε το 2024 και παραμένει σε υψηλά επίπεδα αντανακλώντας διαρθρωτικές αδυναμίες της ελληνικής οικονομίας. Η σύγκριση του ελλείμματος 2022 κοντά στο 10% του ΑΕΠ με τα επίπεδα του 2008 στο 15,1% του ΑΕΠ προκαλεί ανησυχία, καθώς υπενθυμίζει τις ανισορροπίες που προηγήθηκαν της κρίσης χρέους και την έλευση των μνημονίων. Το ίδιο το ΑΕΠ δεν μπορεί να θεωρηθεί ως δεδομένο, αφού μία κρίση της ευρωπαϊκής ή διεθνούς οικονομίας, η οποία είναι ήδη ενόψει, μπορεί να εκτινάξει στα ύψη το έλλειμμα αλλά και το χρέος, ως ποσοστό του ΑΕΠ, αλλά και χωρίς τέτοια κρίση υπάρχει και άλλη αιτία αστάθειας στην ελληνική οικονομία η οποία είναι εγγενής. Πρόκειται για τα έσοδα από τον τουρισμό, ο οποίος είναι ευπαθής οικονομική δραστηριότητα υποκείμενη σε κάθε λογής φύσημα του ανέμου. Ήδη βλέπουμε αυτές τις δύο τρεις τελευταίες ημέρες τη διένεξη, που δυστυχώς πάει προς κλιμάκωση και ευελπιστούμε να μην συμβεί, μεταξύ Ινδίας και Πακιστάν.

Αντιλαμβάνεται εύκολα ο καθένας, ότι η ελληνική οικονομία θα μπορούσε αποκλειστικά να χαρακτηριστεί ως η οικονομία της ξαπλώστρας και του φραπέ, στην οποία κατά κύριο λόγο στηρίζεται για κάλυψη των όποιων ελλειμμάτων. Η ευπάθεια αυτή της ως άνω αναφερόμενης οικονομίας, επαρκεί για να εξηγήσει την ηττοπαθή στάση της Κυβέρνησης έναντι των αυθαιρεσιών του εξ ανατολής συμμάχου, τον οποίον επιμένει να λιβανίζει με διαρκείς υποχωρήσεις, ακόμα και με υποκλίσεις, γινόμενη αναξιόπιστη και ξευτελιζόμενη, ενώπιον σημαντικών και φιλικών χωρών, όπως των Ηνωμένων Πολιτειών και του Ισραήλ, με το οποίο θα έπρεπε ήδη να έχει αναβαθμίσει την υπάρχουσα σχέση συνεργασίας σε στρατηγική ουσιαστική συμμαχική σχέση, έναντι της εταίρας ανατολικής συμμάχου στο ΝΑΤΟ χώρας.

Η ουσιαστική συμμαχική σχέση με το Ισραήλ υπαγορεύεται από γεωπολιτικούς αλλά και από οικονομικούς λόγους, που έχουν ξεκάθαρα να κάνουν με ζητήματα ενέργειας, συνοδεύοντας μια τέτοια συμμαχική σχέση με ενημέρωση όλων των δυτικών εταίρων μας, ότι εάν η Τουρκία ανοίξει την πόρτα του τρελοκομείου, η Ελλάδα θα μπει μέσα σύμφωνα με την έκφραση του αείμνηστου Γεωργίου Παπανδρέου, η Κυβέρνηση θα έπαυε να ανησυχεί μήπως βήξει ο Erdoğan‎‎ και συναχωθούν οι τουρίστες, γιατί εκτός από τις προσωπικές ατζέντες, αυτός είναι ένας λόγος της ύπαρξης της ευτελιστικής διακήρυξης των Αθηνών.

Οι εν λόγω οικονομικές αιτίες εξηγούν και τη διαρκή υποχωρητικότητα ενώπιον των απειλών της Τουρκίας, για την πόντιση του καλωδίου μεταφοράς ενέργειας μεταξύ Κύπρου Ελλάδος και Ισραήλ. Έτσι όπως το πάει η Κυβέρνηση, σε λίγο οι Έλληνες θα χρειάζονται διαβατήριο για να ταξιδέψουν στα νησιά του Αιγαίου.

Για να διορθωθεί η κακοδαιμονία των ελλειμμάτων του ισοζυγίου τρεχουσών συναλλαγών και για να αποφύγουμε ως χώρα να στηριζόμαστε στα ευπαθή έσοδα από τον τουρισμό, θα πρέπει να εντοπίσουμε την αιτία και κατόπιν να την εξαλείψουμε. Η αιτία των ελλειμμάτων είναι γνωστή, πρόκειται για την ανισορροπία στο εμπορικό ισοζύγιο αγαθών.

Τα ελλείμματα στο ισοζύγιο αυτό έχουν ως εξής.

Το 2021 26,72 δις, το 2022 39,56 δις, το 2023 32,40 δις, το 2024 34,60 δις δηλαδή, ελλείμματα διαρκώς διογκούμενα παρά τη μικρή διόρθωση του έτους 2023. Τα ελλείμματα αυτά έρχονται να τα καλύψουν μερικώς μόνον, τα όποια έσοδα από τον ευπαθή τουρισμό, δυστυχώς, τα αποτελέσματα είναι καταθλιπτικά. Οι λύσεις είναι η συνεχής και επίμονη προσπάθεια της Κυβέρνησης για αναδημιουργία και ανάπτυξη του πρωτογενούς, αλλά και δευτερογενούς τομέα παραγωγής στη χώρα μας.

Είναι απαράδεκτο να εισάγουμε προϊόντα φυτικής και ζωικής παραγωγής, καθώς και είδη στοιχειώδους ένδυσης από την Τουρκία και άλλες χώρες, ενώ θα μπορούσαμε κάλλιστα να έχουμε τα δικά μας, όπως συνέβαινε και στο παρελθόν. Θα έπρεπε, να εξάγουμε και όχι να εισάγουμε τέτοια είδη.

Παρά το γεγονός ότι διεθνώς η οικονομία πλέον στηρίζεται στην καινοτομία, η Κυβέρνηση δεν λέει να καινοτομήσει ούτε στην αναδημιουργία και την ανάπτυξη του πρωτογενούς και δευτερογενούς τομέα. Παρέλαβε ένα στρεβλό οικονομικό μοντέλο που στηρίζεται στα έσοδα από τουρισμό, το οποίο αποδεικνύεται ελλειμματικό και αγωνίζεται να το διατηρήσει αμετάβλητο αγνοώντας επιδεικτικά τη δυνατότητα καινοτομίας στον τομέα του πρωτογενούς και δευτερογενούς τομέα παραγωγής.

Ανάλογες παρατηρήσεις ισχύουν και σε σχέση με το ΑΕΠ της χώρας.

Ενώ εμφανίζεται μία αύξηση του ΑΕΠ και ως προς τον μέσο όρο της Ευρωπαϊκής Ένωσης, η πορεία αυτή υπόκειται σε κινδύνους εξωτερικούς, όπως η γεωπολιτική αστάθεια στην περιοχή, η επιβράδυνση της ευρωπαϊκής οικονομίας, αλλά και εγχώριους, όπως ο επίμονος πληθωρισμός, οι διαρθρωτικές αδυναμίες, τα προβλήματα αγοράς εργασίας, η υλοποίηση επενδύσεων του Ταμείου Ανάπτυξης και Ανθεκτικότητας. Το εν λόγω Ταμείο είναι προσανατολισμένο σε πέντε άξονες επενδύσεων. Πρώτον, ο ψηφιακός μετασχηματισμός, δεύτερον, η πράσινη μετάβαση, τρίτον, η εξωστρέφεια των επιχειρήσεων, τέσσερα,, η ανάπτυξη οικονομιών κλίμακας μέσω συνεργασιών εξαγορών και συγχωνεύσεων και πέμπτο η καινοτομία, έρευνα και ανάπτυξη.

Περιττό να τονίσουμε ότι ο δεύτερος άξονας της πράσινης μετάβασης, θα πρέπει να αναθεωρηθεί διότι, αφενός υπάρχει ήδη υπερπληθώρα ανεμογεννητριών και φωτοβολταϊκών τα οποία υπέρ-παράγουν ενέργεια, η οποία μένει αδιάθετη και άρα χάνεται λόγω ανυπαρξίας τεχνολογικής λύσης για την αποθήκευσή της. Επιπλέον η πράσινη μετάβαση αχρηστεύει εκτάσεις χρήσιμες για την πρωτογενή παραγωγή, η οποία οφείλει να αναδημιουργηθεί και να αναπτυχθεί.

Πρέπει να τονίσουμε ότι, εκτός από το δημόσιο χρέος, υπάρχει και σημαντικό ιδιωτικό χρέος, το οποίο η Κυβέρνηση φαίνεται να αγνοεί. Οι ληξιπρόθεσμες οφειλές προς το δημόσιο και τα μη εξυπηρετούμενα δάνεια που διαχειρίζονται οι εταιρείες διαχείρισης χρέους παραμένουν σε υψηλά επίπεδα συνιστώντας σημαντικά προβλήματα.

Επιπλέον, το ακαθάριστο εγχώριο προϊόν ανά κάτοικο, εκφρασμένο σε μονάδες αγοραστικής δύναμης, αποτελεί βασικό δείκτη για τη σύγκριση του βιοτικού επιπέδου μεταξύ χωρών, καθώς λαμβάνει υπόψη τις διαφορές στα επίπεδα τιμών. Σύμφωνα με τα στοιχεία της Eurostat για το 2023 το κατά κεφαλήν ΑΕΠ της Ελλάδας, σε μονάδες αγοραστικής δύναμης, διαμορφώθηκε μόνο στο 67% του μέσου όρου της Ευρωπαϊκής Ένωσης ή και χαμηλότερα στο 64%, δηλαδή 36% κάτω από το μέσο όρο.

Σύμφωνα με τις σχετικές αναφορές, αυτή η επίδοση κατατάσσει την Ελλάδα μεταξύ των χωρών με το χαμηλότερο κατά κεφαλήν ΑΕΠ στην Ευρωπαϊκή Ένωση, μαζί με τη Λετονία και τη Σλοβακία και λίγο πάνω από τη Βουλγαρία. Αξίζει να σημειωθεί ότι υπάρχουν και σημαντικές περιφερειακές ανισότητες εντός της χώρας με Περιφέρειες, όπως το Βόρειο Αιγαίο να καταγράφουν ιδιαίτερα χαμηλές επιδόσεις 42,3% του μέσου όρου της Ευρωπαϊκής Ένωσης το 2023. Ανάλογα είναι τα αποτελέσματα και για το 2024.

Επομένως, το χάσμα σε απόλυτες τιμές παραμένει μεγάλο, η επίτευξη ουσιαστικής σύγκλισης στο βιοτικό επίπεδο με τον ευρωπαϊκό μέσο όρο απαιτεί τη διατήρηση υψηλών ρυθμών ανάπτυξης που θα υπερβαίνουν σταθερά όχι μόνο το μέσο όρο της Ευρωπαϊκής Ένωσης, αλλά και τους ρυθμούς ανάπτυξης άλλων χωρών που βρίσκονται σε τροχιά σύγκλισης για μία μεγάλη και παρατεταμένη χρονική περίοδο.

Για να μην εξαπατάται ο ελληνικός λαός τέτοια σύγκλιση έχει μόνο μία διέξοδο, την οποία επαναλαμβάνουμε για άλλη μια φορά εδώ. Επιμονή και συνεχής προσπάθεια για την ανάπτυξη του πρωτογενούς και δευτερογενούς τομέα με υιοθέτηση της καινοτομίας και εξαγωγή των υδρογονανθράκων της Ανατολικής Μεσογείου με μεταφορά τους στην Ευρώπη. Δυστυχώς, τα αυγά δεν βάφονται με κοπανιστό αέρα.

Σας ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής)**: Σας ευχαριστώ, κύριε Χαλκιά.

Τον λόγο έχει ο κ. Καζαμίας, ο οποίο θέλει να θέσει ένα διαδικαστικό ζήτημα.

**ΑΛΕΞΑΝΔΡΟΣ ΚΑΖΑΜΙΑΣ**: Ευχαριστώ, κύριε Πρόεδρε.

Έρχομαι τώρα από την Ολομέλεια όπου βρισκόμουν από την έναρξη της συνεδρίασης για το νομοσχέδιο που συζητείται τώρα. Θα ήθελα, εάν προγραμματίζαμε διαφορετικά τις συγκλίσεις αυτής της Επιτροπής, να θέσω ερωτήματα για ορισμένα από τα κεντρικά ζητήματα που απασχολούν την οικονομία στο πρώτο τρίμηνο του 2025, περιλαμβανομένων και πιο πρόσφατων εξελίξεων όπως είναι ο εμπορικός πόλεμος που κήρυξε ο Πρόεδρος Trump απέναντι στην Ευρώπη και την Κίνα, ζητήματα όπως είναι το έλλειμμα του εμπορικού ισοζυγίου, το πρωτογενές πλεόνασμα και το υπερπλεόνασμα που σημειώθηκε πρόσφατα και πώς αυτό επιδρά στην ανάπτυξη αλλά και στα εισοδήματα των νοικοκυριών, ζητήματα όπως η ακρίβεια και, βεβαίως, θέματα όπως είναι η βιωσιμότητα του χρέους.

Επειδή πρόκειται να μιλήσω ξανά τώρα ως Εισηγητής στην Ολομέλεια, δεν μπορώ να αναπτύξω αυτά τα ζητήματα επαρκώς, δεν ήμουν σε θέση να ακούσω την εισήγηση που έγινε και θα ήθελα να παρακαλέσω θερμά, στον προγραμματισμό των συνεδριάσεων αυτής της Επιτροπής έχει γίνει, πλέον, νομίζω ρουτίνα να προγραμματίζονται στις 10 το πρωί, σχεδόν πάντα το τελευταίο διάστημα, όποτε ξεκινάει μια συνεδρίαση στην Ολομέλεια.

Επειδή συχνά είμαι Εισηγητής στην Ολομέλεια, δυσκολεύομαι πάρα πολύ να παρακολουθήσω και τις δύο συνεδριάσεις. Έχω παραβρεθεί, νομίζω, σε όλες τις συνεδριάσεις μέχρι τώρα, δεν είμαι κάποιος ο οποίος λείπει από αυτές τις συνεδριάσεις, έχω παρέμβει κάθε φορά και με ερωτήσεις και με τοποθετήσεις και λυπάμαι πάρα πολύ που βρίσκομαι στη θέση να μην μπορώ να συμμετέχω στη σημερινή συνεδρίαση.

Θα ήθελα να παρακαλέσω, εάν τυγχάνει να υπάρχει συνεδρίαση της Ολομέλειας την ίδια στιγμή, τουλάχιστον, η συνεδρίαση της Επιτροπής αυτής να συγκαλείται πιο αργά, όχι στο χρόνο της έναρξης της συνεδρίασης, όπου μιλάνε οι Εισηγητές, αλλά ίσως το απόγευμα, όπου αρχίζουν και μιλούν άλλοι Βουλευτές για να διευκολυνθεί η συμμετοχή των μελών της Επιτροπής.

Όταν μιλούν οι Εισηγητές υπάρχει ανελαστικότητα, δεν μπορούμε να κάνουμε τίποτα, ενώ όταν μιλούν οι άλλοι Βουλευτές, πιο αργά, υπάρχει ελαστικότητα με το Προεδρείο και, συνεπώς, μπορούμε να συνδυάσουμε την παρακολούθηση των συνεδριάσεων της Επιτροπής με της Ολομέλειας.

Λυπάμαι και πάλι, αλλά θα παρακαλούσα θερμά να το εξετάσουμε αυτό διότι μας δημιουργεί, και δημιουργεί και σε άλλους Βουλευτές το γνωρίζω, ένα πρόβλημα συμμετοχής και αυτό δεν θα έπρεπε να συμβαίνει.

Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Είναι κατανοητό και δεκτό. Να σημειώσω μόνον ότι την ευθύνη κατάρτισης του προγράμματος την έχει ο Γενικός Γραμματέας της Βουλής. Η συνεδρίαση της Επιτροπής μας προγραμματίστηκε 27 Απριλίου. Η Διάσκεψη των Προέδρων ήταν μετέπειτα και όρισε την συζήτηση στην Ολομέλεια αναφορικά με το νομοσχέδιο που αφορά το Υπουργείο Άμυνας. Θα τα μεταφέρω αυτά που είπατε, τα βρίσκω και εγώ ορθά. Νομίζω και ο κ. Τσουκαλάς δεν έχει αντίρρηση.

Θα φροντίσουμε σε συνεργασία με τον Γενικό Γραμματέα, οι συνεδριάσεις της Επιτροπής μας τουλάχιστον, να μην μπαίνουν ώρες που ξεκινάει η συνεδρίαση στην Ολομέλεια, για να απελευθερώνονται οι Εισηγητές.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ για την κατανόηση. Αυτή είναι μια συνεδρίαση που είχε αναβληθεί από την προηγούμενη εβδομάδα, όπως σωστά είπατε. Θα ήθελα, επειδή ο τρόπος με τον οποίο προγραμματίζονται οι συνεδριάσεις των Επιτροπών και με τον οποίο προγραμματίζει την Ολομέλεια η Διάσκεψη των Προέδρων και το γνωρίζουμε καλά αυτό, η στάση στη Διάσκεψη των Προέδρων είναι ότι οι Επιτροπές έχουν ανεξαρτησία, οπότε προγραμματίζουν οι επιτροπές μόνες τους.

Οι Επιτροπές δεν γνωρίζουν πότε η Διάσκεψη των Προέδρων θα αποφασίσει την Ολομέλεια και αυτό δημιουργεί ένα πρόβλημα συντονισμού. Θα παρακαλούσα, συνεπώς, επειδή πιθανόν να μην γνωρίζουμε ξανά πότε θα έχουμε ακριβώς Ολομέλεια, να έχουμε υπόψη τουλάχιστον την ώρα της ημέρας. Να μη συγκαλείται στις 10 το πρωί. Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Θα το μεταφέρω στον κ. Γενικό και θα του ζητήσω η συνεδρίαση της Επιτροπής να αποφεύγει να τοποθετείται ώρα που συνεδριάζει η Ολομέλεια.

Θα μου επιτρέψετε να κάνω και εγώ μια ερώτηση, ορμώμενος από αυτό που ανέφερε ο κ. Τσακαλώτος. Αν τα πλεονάσματα είναι καλό ή κακό πράγμα και αν αυτό εξαρτάται από πού προέρχονται τα πλεονάσματα. Αν προέρχονται από υπερφορολόγηση, ας πούμε, προφανώς, καταλαβαίνουμε όλοι μας ότι υπάρχει ζήτημα.

Αν προέρχονται, όμως, από αύξηση των επενδύσεων, της ανάπτυξης, από την καταπολέμηση της φοροδιαφυγής και της φοροαποφυγής, εάν προέρχονται από την αύξηση της απασχόλησης και την αύξηση των φορολογικών και της φορολογητέας και ασφαλιστικής ύλης, τότε φαντάζομαι τα πράγματα είναι διαφορετικά.

Θα ήταν σημαντικό να μας αναλύσετε αυτά τα πλεονάσματα που παρουσιάζονται τώρα, μέσα από ποιο από όλα αυτά που περιγράψαμε πιο πριν προέρχονται;

Γιατί, το ακούω πολλές φορές στο δημόσιο διάλογο, ότι κατά κύριο λόγο ότι αυτά τα πλεονάσματα προέρχονται από την υπερείσπραξη του ΦΠΑ, λόγω της ακρίβειας και μόνο από αυτό.

Είναι έτσι ή παρεμβαίνουν και οι άλλοι παράγοντες και παράμετροι που ανέφερα πιο πριν;

Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κ. Πρόεδρε.

Αναφέρατε πριν ότι έχουμε πρωτογενές πλεόνασμα που οφείλεται και στις μειωμένες δαπάνες. Μπορείτε λίγο να μας αναλύσετε περίπου ποιοι είναι οι τομείς όπου είναι μειωμένες αυτές οι δαπάνες;

Ποιες είναι αυτές οι μειωμένες δαπάνες;

Σας ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Τσουκαλάς.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Ευχαριστώ, κ. Πρόεδρε.

Αν και πολλές φορές φαίνεται ότι υπάρχει μία διαφορά στην αντίληψη των πραγμάτων, δε νομίζω ότι διαφωνούμε στην αντίληψη των πραγμάτων. Νομίζω ότι έχουμε φτάσει σε ένα επίπεδο που συμφωνούμε σε αρκετά ζητήματα.

Θα μου επιτρέψετε να ξεκινήσω από τον υπολογισμό του κ. Τσακαλώτου και θα το κάνω αυτό, διότι, ήθελα να το αναφέρω προηγουμένως στην παρουσίαση, έχουμε ετοιμάσει ένα ερευνητικό δοκίμιο και σας καλώ να το διαβάσετε όταν δημοσιευτεί.

Αναφέρεται σε εκείνους τους οικονομικούς παράγοντες και παίρνει μια ιστορική αναδρομή της ελληνικής οικονομίας, τα τελευταία 60 χρόνια. Αναλύει τις συνιστώσες της ανάπτυξης σε διάφορους παράγοντες, όπως το κεφάλαιο, η εργασία, η παραγωγικότητα και όλα αυτά. Αυτό το διάγραμμα, που σας έδειξα σήμερα, για τις κεφαλαιακές απώλειες, τα αποθέματα και τα λοιπά, προέρχεται από εκεί. Αυτό, λοιπόν, θα έχει πολύ περισσότερες λεπτομέρειες και νομίζω ότι θα σάς λύσει πολλές απορίες και θα σας βοηθήσει και στο μέλλον να κάνετε και τις δικές σας αναλύσεις, με τον τρόπο που εσείς θέλετε.

Τώρα, έχουμε κάνει αυτή την άσκηση, που μου λέτε, και ορμώμενος από το σχόλιο σας, θα υπολογίσουμε και αυτό.

Λοιπόν, η ερώτηση ήταν πότε θα φτάσουμε το επίπεδο κατά κεφαλήν εισοδήματος, κατά κεφαλήν ΑΕΠ, προ κρίσης. Όχι το ονομαστικό προ κρίσης, γιατί το προ κρίσης το ονομαστικό ήταν 21.000 ευρώ σε σταθερές τιμές, αυτό που αντιστοιχούσε στο 90% του μέσου όρου της Ευρωζώνης. Τότε, ήμασταν εκεί, 85% με 90%, κάπου εκεί ήταν.

Επειδή κοίταξα λίγο την ανάλυση που έχουμε κάνει, το κατά κεφαλήν 21.000 ευρώ, που ήταν το 2007, με τις υπάρχουσες υποθέσεις που αναπτύξαμε προηγουμένως, το φτάνουμε, στο καλό σενάριο το 2032 και στο πιο συγκρατημένο σενάριο το 2035.

Επομένως, συζητάμε για άλλα 8 με 10 χρόνια, για να φτάσουμε όχι το 90%, αλλά για να φτάσουμε το 21.000 το ονομαστικό, το οποίο είναι αρκετά κάτω από το 90%, ασφαλώς. Όμως, θα προεκτείνουμε αυτή την ανάλυση, ώστε να δούμε πότε θα φτάσουμε το 90% του μέσου όρου Ευρωζώνης - πόσο μπορούμε να το φτάσουμε.

Ο ένας λόγος, που ήθελα να δείξω αυτό το πρώτο διάγραμμα με τις απώλειες ΑΕΠ, ήταν κυρίως για να βάλουμε το πλαίσιο να γίνει ευρύτερα κατανοητό, όχι τόσο από εσάς όσο από τον κόσμο που μας παρακολουθεί, ότι οι απώλειες και σε αποθέματα και σε εργασία και σε ΑΕΠ ήταν τερατώδεις, κατά τη διάρκεια της κρίσης.

Και αν το συγκρίνουμε με αυτό που θα μπορούσαμε να επιτυγχάνουμε, όταν οι άλλοι ανέκαμπταν και εμείς ακόμα πέφταμε, έχουμε πάλι έναν πίνακα, μέσα σε αυτή τη νέα Έκθεση, όπου αυτή η συνολική απώλεια, δηλαδή αυτό που θα ήμασταν αν αναπτυσσόμασταν όπως οι άλλοι, η απώλεια είναι της τάξης του -αν θυμάμαι καλά- 55% με 56%. Δηλαδή, συζητάμε για μια τάξη μεγέθους απωλειών, η οποία προσομοιάζει σε έναν πόλεμο. Λοιπόν, οπότε θα έχουμε την απάντηση σύντομα στο ερώτημα που θέσατε.

Τώρα, να πάμε στα πλεονάσματα. Πολύ σωστά κάνετε και το θέτετε, διότι κι εγώ όταν είδα το επίσημο αποτέλεσμα 4,8%, βρέθηκα προ εκπλήξεως. Δεν περιμέναμε τόσο μεγάλο νούμερο. Δηλαδή, είχαμε κάνει έναν υπολογισμό και θεωρούσαμε ότι θα υπερβεί σίγουρα το 3,5%, αλλά δεν βλέπαμε πως θα ξεπερνούσε το 4%.

Εδώ και με βάση τα στοιχεία εν πάση περιπτώσει, θεωρώ ότι υπάρχουν δύο βασικοί παράγοντες, πέρα από τη μείωση δαπανών που συζητήσαμε προηγουμένως. Δύο βασικοί παράγοντες που συντελούν στην καταγραφή αυτού του πλεονάσματος:

Πρώτον είναι ότι βρισκόμαστε προς μία πρωτοφανή ανακάλυψη φορολογητέας ύλης, η οποία θεωρώ ότι θα επιβεβαιωθεί και με τα στοιχεία των φορολογικών δηλώσεων μέσα στο 2024. Δηλαδή, με όλη αυτή την ψηφιοποίηση, που συντελείται, πλέον έχει διευρυνθεί η φορολογική βάση -τολμώ να πω- συστηματικά και μόνιμα. Δηλαδή, αυτά τα επιπλέον έσοδα που βλέπουμε από ΦΠΑ, αλλά και από εισοδήματα που πριν δεν μπορούσαμε να τα ανακαλύψουμε, φαίνεται να είναι μόνιμα. Δηλαδή, είναι αυτή η φορολογική βάση που θέλαμε, κάποια στιγμή, να ανακαλύψουμε και επιτέλους βρέθηκε ο τρόπος λόγω της τεχνολογίας.

Ο δεύτερος λόγος είναι η ανάπτυξη της οικονομίας.

Φυσικά υπεισέρχεται και ο πληθωρισμός εδώ, δεν υπάρχει καμία αμφιβολία περί αυτού, αλλά δεν είναι ο κύριος παράγοντας και σίγουρα δεν είναι η υπερφορολόγηση με βάση τα στοιχεία που έχουμε στη διάθεσή μας γι’ αυτή τη καταγραφή του πλεονάσματος. Οι φορολογικοί συντελεστές, από το 2020 στην ουσία, παραμένουν σταθεροί, δεν έχουν αλλάξει κάτι και κάποιοι έχουν μειωθεί. Μιλάμε για τη φορολογία φυσικών προσώπων από επιχειρηματική δραστηριότητα. Κάποιοι φορολογικοί συντελεστές, όπως σωστά λέτε, έχουν μειωθεί.

Τώρα, στην καίρια ερώτηση, τι θα κάνουμε με αυτό το πλεόνασμα;

Πετύχαμε μεταξύ 2023-2024 μία μείωση χρέους προς ΑΕΠ 10%, 10 ποσοστιαίες μονάδες, πολύ πάνω από 1% που θέτει το νέο πλαίσιο οικονομικής διακυβέρνησης της Ε.Ε.. Η θέση μας είναι, όπως την έχουμε αναπτύξει και στις Εκθέσεις, ότι πλέον πρέπει να χρησιμοποιήσουμε αυτόν τον δημοσιονομικό χώρο, τον οποίο βέβαια βάζω έναν αστερίσκο εδώ, θέλω να είμαστε συγκρατημένα αισιόδοξοι, στο πως από αυτό το χώρο μπορούμε να χρησιμοποιήσουμε και θα εξηγήσω το γιατί, για να μειωθούν πλέον οι φορολογικοί συντελεστές στη μισθωτή εργασία. Σε πρώτη φάση και αν γίνεται, ταυτόχρονα, και ασφαλιστικές εισφορές εργαζομένων και επιχειρήσεων και κυρίως να στηριχθούν οι νέοι όσον αφορά τις ασφαλιστικές εισφορές, αν γίνεται κάτι τέτοιο.

Υπάρχει η φορολογία φυσικών προσώπων, έχει δύο στρεβλώσεις, κατά την άποψή μας. Η μία στρέβλωση είναι η απότομη αλλαγή του φορολογικού συντελεστή από το 9 στο 22% για εισοδήματα πάνω από 10.000 ευρώ. Αυτό θα πρέπει να εξομαλυνθεί, να ομαλοποιηθεί κάπως και δεύτερη στρέβλωση είναι, ότι το εισόδημα πάνω από το οποίο φορολογείται με 44% είναι αρκετά χαμηλό, είναι 40.000 ευρώ.

Αυτές οι δύο στρεβλώσεις δημιουργούν αντικίνητρα για εργασία και κυρίως για εργασία για ανθρώπους με υψηλές δεξιότητες, που πιθανόν θα θέλανε και κάποιοι να επιστρέψουν στην Ελλάδα και λόγω αυτών των υψηλών συντελεστών, υψηλής φορολόγησης, εν πάση περιπτώσει, για αυτό το εισόδημα το σκέφτονται δύο και τρεις φορές.

Επομένως, αν μπορούμε να πούμε, ότι μια πρώτη προσέγγιση είναι, ότι σαφώς και πρέπει να χρησιμοποιηθεί αυτός ο δημοσιονομικός χώρος όσο γίνεται γρηγορότερα.

Τώρα, το μείγμα φυσικά δεν μπορούμε να το αποφασίσουμε εμείς, αλλά εν πάση περιπτώσει και μέσα από τις συζητήσεις που κάνουμε εδώ, νομίζω, ότι μπορούμε να βοηθήσουμε το οικονομικό επιτελείο να προχωρήσει σε κάποιες στοχευμένες μειώσεις φορολογικών συντελεστών και ίσως και σε κάποια άλλα φορολογικά βάρη, όπως είναι οι ασφαλιστικές εισφορές, όπως είπα και πριν.

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορούμε να κάνουμε και δαπάνες.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητή του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκώβης):** Μπορούμε να κάνουμε και δαπάνες, σαφέστατα, μπορούμε να κάνουμε δαπάνες, δεν θα διαφωνήσουμε σε αυτό, ειδικά δαπάνες σε υποδομές δεν θα διαφωνήσουμε καθόλου, συμφωνούμε απολύτως.

Μπαίνοντας και σε αυτό το ερώτημα, σχετικά με τις αμυντικές δαπάνες, υπάρχει μία μικρή βιβλιογραφία, τώρα δεν μπορώ να την ανακαλέσω στο μυαλό μου, βέβαια, αυτό είναι σε περιόδους πολέμου κυρίως, που δείχνει, ότι έχει μια μεγάλη επίδραση στο ΑΕΠ, αλλά δεν είναι σε περιόδους ειρήνης, είναι λίγο εκτός context να το πούμε έτσι, τι επίδραση έχουν οι αμυντικές δαπάνες.

Όμως, πάνω σε αυτό, επειδή και αυτό το έχουμε αναφέρει στην Έκθεση, αμυντικές δαπάνες από τώρα και στο εξής χωρίς ανάπτυξη της αμυντικής βιομηχανίας, θεωρούμε, ότι είναι απαραίτητη προϋπόθεση πλέον, δεν μπορούμε να συζητάμε για αμυντικές δαπάνες χωρίς ανάπτυξη αμυντικής βιομηχανίας.

 Να πούμε εδώ, ότι πολλά από αυτά τα κράτη τα οποία τα βλέπουμε τώρα να πρωτοστατούν στον τεχνολογικό τομέα, πολλές από τις τεχνολογικές ανακαλύψεις έχουν ξεκινήσει μέσα από τις αμυντικές δαπάνες. Δηλαδή ανάπτυξη νέων τεχνολογιών σε αμυντικά συστήματα κτλ.. Δηλαδή και οι Ηνωμένες Πολιτείες και το Ισραήλ, αυτές οι χώρες, για να βάλουμε μία μεγάλη και μία μικρή, έχουν αναπτύξει τεχνολογία μέσα από αυτά τα προγράμματα.

Επομένως, και για μας θα ήταν ευχής έργον να μπούμε σε αυτόν τον καλό κύκλο, να μπορέσουμε να αναπτύξουμε έρευνα και καινοτομία μέσα από αμυντικές δαπάνες.

Τώρα, να πάω πάλι πίσω στα πλεονάσματα.

Από το 2026 - 2027 - και το 2026 θα επιδράει ακόμα το Ταμείο Ανάκαμψης - από το 2027 και μετά όλες οι προβλέψεις των διεθνών οργανισμών δείχνουν μία επιβράδυνση του ρυθμού ανάπτυξης της ελληνικής οικονομίας μεταξύ 1% και 1,5%. Εξαρτάται αν καταφέρουμε, που το θεωρώ πιθανό, ότι θα έχουμε μια μικρή αύξηση της παραγωγικότητας με βάση τις επενδύσεις που γίνονται τώρα και το κεφάλαιο που θα που θα εισέλθει στην οικονομία.

Αν υποθέσουμε λοιπόν ότι η ανάπτυξη επιβραδύνεται στο 1% με 1,5%, τότε θέλουμε υψηλότερα πρωτογενή πλεονάσματα για να μπορούμε να ρίχνουμε ταχύτερα το χρέος προς ΑΕΠ.

Επίσης, να έχουμε στο μυαλό μας τη διαδικασία μετασχηματισμού του πορτοφόλιου του χρέους, από τον επίσημο τομέα σε όρους αγοράς. Δηλαδή, σταδιακά θα πηγαίνουμε σε όρους αγοράς.

Τι θέλω να πω με αυτό;

Θέλω να πω, ότι θα είμαστε πιο ευάλωτοι σε έντονες διακυμάνσεις στην αγορά ομολόγων όσο πηγαίνουμε σε όρους αγοράς και επομένως γι’ αυτό επιμένουμε και πάρα πολύ στις Εκθέσεις, ότι όσο η οικονομία αναπτύσσεται γρήγορα είναι καλό να μειώνουμε το λόγο χρέους προς ΑΕΠ όσο γίνεται γρηγορότερα. Να πάμε ταχύτερα προς το 100% που είναι ένα κάτι σαν ψυχολογικό όριο για τις αγορές αυτό το 100%. Είμαστε τώρα στο 153%. Τουλάχιστον να μην έχουμε την πρωτοκαθεδρία σε αυτόν το δείκτη.

Μου άρεσε αυτή η αντιδιαστολή που έκανε ο κ. Κουκουλόπουλος, σε σχέση με το «έξω πάμε καλά, μέσα δεν το νιώθουμε».

Κοιτάξτε, ξέρετε και οι οίκοι αξιολόγησης παρόλο που μας αναβαθμίζουν βάζουν πολλούς αστερίσκους. Δηλαδή, έχουμε καλές δημοσιονομικές επιδόσεις, αλλά ταυτόχρονα μας λένε ότι «κοιτάξτε έχετε ένα μοντέλο οικονομικό, το οποίο βασίζεται κυρίως σε δύο πυλώνες, τουρισμό και τη ναυτιλία - μεταφορές και μετά το Ταμείο Ανάκαμψης δεν βλέπουμε πώς θα χρηματοδοτηθεί η ανάπτυξη της ελληνικής οικονομίας με τρόπο συστηματικό και δυναμικό».

Επομένως, πρέπει να αναπτύξουμε κι άλλους τομείς και η μεταποίηση εδώ φαίνεται ότι κάνει άλματα και πρέπει να στηριχθεί ακόμα περαιτέρω.

Και μια και είπα «μεταποίηση», να πούμε και δυο τρία πράγματα για την εμπορική πολιτική του νέου προέδρου, τους δασμούς και τα λοιπά. Να δοθεί ο λόγος στον κ. Κανά αν επιτρέπετε να κάνει κάποια σχόλια περί αυτού και θα συνεχίσω μετά στα υπόλοιπα.,

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Παρακαλώ. Κύριε Κανά έχετε τον λόγο.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικής του Πανεπιστημίου Πειραιώς):** Ευχαριστώ πάρα πολύ.

Θα ήθελα να αναφερθώ στο σημείο του κ. Τσακαλώτου που έθεσε το ερώτημα της οικονομικής πολιτικής Trump, για το ποιον επηρεάζει περισσότερο ή ποιες είναι οι επιπτώσεις αν είναι πάνω στην Ευρωπαϊκή Ένωση στην Ελλάδα και ποια είναι τα κανάλια της ευαισθησίας.

Αυτή τη στιγμή κάνουμε μια θα έλεγα πρωτογενή έρευνα στο Γραφείο, προσπαθώντας να δούμε αυτές τις συνδέσεις της Ελλάδας με τις Ηνωμένες Πολιτείες, σε αυτό που θα λέγαμε έναν πόλεμο ανταγωνιστικότητας. Βλέπουμε λοιπόν αυτή την κατάσταση με έναν πιο γενικευμένο όρο, όχι δασμολογικό πόλεμο, αλλά πόλεμο ανταγωνιστικότητας. Και μέσα σε αυτό τον πόλεμο της ανταγωνιστικότητας, ένα από τα όπλα, όχι το μοναδικό, είναι και οι δασμοί.

Εναλλακτικά, αντί για τους δασμούς θα μπορούσε να ήταν και η συναλλαγματική πολιτική ευρώ - δολάριο. Άρα έχουμε έναν γενικότερο πόλεμο ανταγωνιστικότητας. Αυτή τη στιγμή το εργαλείο είναι ο δασμός. Σε κάποιο άλλο μελλοντικό χρονικό διάστημα αυτό το εργαλείο μπορεί να αλλάξει. Συναλλαγματική πολιτική γενικότερα, αλλαγή της συναλλαγματικής πολιτικής, όπως παρατηρούμε αυτή τη στιγμή μια επαπειλούμενη μεταβολή ή πραγματοποιημένη μεταβολή στη δασμολογική πολιτική.

Αυτό που θα ήθελα, λοιπόν, να αναφέρω ως απάντηση στο ερώτημά σας είναι ότι βλέπουμε ότι πιο πολύ η Ελλάδα θα επηρεαστεί με έμμεσο τρόπο μέσω των επιπτώσεων της οικονομικής πολιτικής Trump στην Ευρωπαϊκή Ένωση.

Όμως πάντα θέλουμε να ασχολούμαστε και με τις άμεσες επιπτώσεις, όσο το δυνατόν μπορούμε να ξετρυπώσουμε, να ανακαλύψουμε αυτές τις άμεσες επιπτώσεις.

Στηριχτήκαμε λίγο στο πείραμα όπως αναφέραμε στην Έκθεση του 2018, το οποίο ήταν σε δύο στάδια. Το 2018 είχαμε καταρχήν επιβολή δασμού στο αλουμίνιο 10% και στο χάλυβα 25% και το 2019 όμως ως θύματα των ενισχύσεων που έδωσαν οι χώρες της Ευρώπης στην AIRBUS, οι Ηνωμένες Πολιτείες έβαλαν έναν δασμό ως αντίποινα ο οποίος ήταν 25% κατά κύριο λόγο σε όλα τα προϊόντα της Ευρωπαϊκής Ένωσης. Εμάς ως χώρα, ως Ελλάδα μας αφορούσε κυρίως στον αγροτοδιατροφικό κλάδο από τον οποίο όμως εξαιρέθηκαν δύο, τρία προϊόντα, οι ελιές και το ελαιόλαδο τότε. Επλήγησαν όμως βιομηχανίες, αυτές που χαρακτηρίζονται ως βαριές βιομηχανίες, λόγω της υψηλής απασχόλησης, του μεγάλου αριθμού των εργαζομένων, κύρια η βιομηχανία χάλυβα και σιδήρου.

Άρα, να συνοψίσω ως απάντηση στο ερώτημά σας.

Θεωρούμε ότι οι κύριες επιπτώσεις της οικονομικής πολιτικής των Ηνωμένων Πολιτειών αυτή τη στιγμή είναι έμμεσες. Οι όποιες άμεσες προσδιορίζονται σε επίπεδο συγκεκριμένων κατηγοριών προϊόντων, οι industries sectors, όπως θα μπορούσαμε να πούμε, χωρίς βέβαια αυτό να σημαίνει ότι αυτό που έγινε το 2018, 2019 είναι 100% μια καλή πρόβλεψη για το τι θα γίνει στο μέλλον, με τις αβεβαιότητες ότι αυτή τη στιγμή το εργαλείο του πολέμου ανταγωνιστικότητας είναι το α. (δασμός) στο άμεσο μέλλον μπορεί να είναι κάποιο άλλο. Αυτό ως απάντηση στο ερώτημά σας.

Αναφερθήκατε σε κάποιες ληξιπρόθεσμες οφειλές. Αυτές, όπως αναφέρουμε μέσα στην Έκθεση -των φορολογουμένων υποθέτω- μειώθηκαν.

**ΕΥΚΛΕΙΔΗΣ ΤΣΑΚΑΛΩΤΟΣ :** Εγώ έλεγα του Κράτους.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικής του Πανεπιστημίου Πειραιώς):** Σε σχέση με την αναφορά του κ. Χαλκιά στο έλλειμμα τρεχουσών συναλλαγών.

Οι πρόσφατες αναβαθμίσεις που έγιναν για τη χώρα από τους οίκους αξιολόγησης το θεωρούν ως γνωστό το πρόβλημα, την εξέλιξη του ισοζυγίου πληρωμών. Παρ΄ όλα αυτά οι αναβαθμίσεις δόθηκαν. Η κρίση χρέους, όπως νομίζω αναφέρατε στην ερώτησή σας, προϋποθέτει προφανώς δύο καταστάσεις, κρατικός προϋπολογισμός, δημόσιος τομέας και εξωτερικός τομέας. Αυτή τη στιγμή υπάρχει ένα θέμα στον εξωτερικό τομέα χωρίς όμως αυτή η κατάσταση να συνδυάζεται με το δημόσιο τομέα που είναι ενισχυτικός.

**ΒΑΣΙΛΕΙΟΣ ΒΙΛΙΑΡΔΟΣ:** Για τις Ηνωμένες Πολιτείες, που αναφερθήκατε προηγουμένως, η Ευρώπη έχει πλεόνασμα απέναντι στις Ηνωμένες Πολιτείες. Έχουν απόλυτο δίκιο οι Ηνωμένες Πολιτείες να θέλουν να ισορροπήσουν αυτό το πλεόνασμα.

Για εμάς, στην Ευρώπη το πρόβλημα μας είναι η Γερμανία, το πλεόνασμα της Γερμανίας. Αυτή είναι που μας υποχρεώνει να έχουμε ελλείμματα στο ισοζύγιο τρεχουσών συναλλαγών και στο εμπορικό ισοζύγιο, δεν είναι οι Ηνωμένες Πολιτείες.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Δεν θα το έθετα έτσι. Δεν είναι ότι μας υποχρεώνει, δεν μπορούμε διαφορετικά, γιατί δεν έχουμε την παραγωγική δυνατότητα, αυτή τη στιγμή, να έχουμε πλεονάσματα σε αγαθά, όπως μπορούμε να έχουμε πλεόνασμα σε υπηρεσίες, όπως και έχουμε.

Σε σχέση με το εμπορικό ισοζύγιο υπάρχει μία αρκετά μεγάλη κουβέντα εδώ.

Τελικά το έλλειμμα αυτό από πού προκύπτει,;

Τι εισάγουμε;

Υπάρχει ένα αρκετά μεγάλο ποσοστό εισαγωγών κεφαλαιακού εξοπλισμού, το οποίο εσωτερικά φυσικά δεν μπορούμε να το κατασκευάσουμε. Επομένως, είναι η άλλη όψη του νομίσματος των αυξημένων επενδύσεων. Σαν ελληνική οικονομία, με τις αδυναμίες που έχουμε, θέλουμε να έχουμε υψηλό αριθμό επενδύσεων, θα πρέπει να αποδεχτούμε ότι, τουλάχιστον, βραχυχρόνια θα έχουμε και ένα εμπορικό έλλειμμα. Δεν γίνεται διαφορετικά.

Δεν προκύπτει ότι το εμπορικό έλλειμμα το οδηγεί η αύξηση της κατανάλωσης σε τέτοιο βαθμό όσο το ποσοστό των κεφαλαιουχικών αγαθών στις εισαγωγές. Αλλά φυσικά αυτό δεν αναιρεί το επιχείρημα ότι θα πρέπει να κάνουμε πολιτικές, οι οποίες να στηρίξουν τη μεταποίηση, γιατί οι μεταποιητικές επιχειρήσεις πηγαίνουν καλά εξαγωγικά. Πρέπει να στηριχθούν και άλλο σαφώς, με χρηματοδότηση, σαφέστατα. Περιμένουμε από τις τράπεζες, πλέον, οι οποίες έχουν εξυγιανθεί πλήρως, περιμένουμε από το 2025 να αρχίσουμε να βλέπουμε κάποια αύξηση της χρηματοδότησης, πέρα από τις πολύ μεγάλες επιχειρήσεις.

Στο Ταμείο Ανάκαμψης ξέρετε υπάρχει ένα πολύ βασικό ερώτημα. Συζητάμε ότι οι πολύ μεγάλες επιχειρήσεις παίρνουν χρηματοδότηση, δάνεια, από το Ταμείο Ανάκαμψης, αλλά το ερώτημα είναι αν οι μικρομεσαίες επιχειρήσεις ζητάνε δάνεια από το Ταμείο Ανάκαμψης ή γενικότερα ζητάνε δάνεια από το τραπεζικό σύστημα.

Δεν έχω άμεση απάντηση γι’ αυτό, γιατί δεν έχω τα δεδομένα, αλλά με βάση τα υπάρχοντα στοιχεία δεν φαίνεται να υπάρχει ισχυρή ζήτηση από τις μικρομεσαίες επιχειρήσεις, με εξαιρέσεις σίγουρα. Στην πλειοψηφία τους δεν φαίνεται να υπάρχει ισχυρή ζήτηση. Σαφώς σε αυτό παίζουν ρόλο και τα υψηλά επιτόκια δανεισμού των τραπεζών, που ακόμα δεν έχουν κατέβει όσο θα θέλαμε να κατέβουν.

**ΕΥΚΛΕΙΔΗΣ ΤΣΑΚΑΛΩΤΟΣ**: Μου επιτρέπεται ένα γρήγορο σχόλιο, μήπως ενδιαφέρεστε να το σκεφτείτε;

Ένα πρόβλημα που έχουν οι μικρομεσαίες επιχειρήσεις που δεν κάνουν αιτήσεις, είναι όταν παίρνουν υπεργολαβίες από τις μεγάλες επιχειρήσεις, που μοιράζονται από το Ταμείο Ανάκαμψης, οι τράπεζες δεν τους δανείζουν. Δεν δέχονται την εγγύηση της μεγάλης επιχείρησης, για τις μικρές. Αυτό είναι θέμα της Κυβέρνησης, που πρέπει να πιέσει τις τράπεζες, γιατί είναι σαν να είναι εγγύηση η μεγάλη επιχείρηση, όταν δίνει υπεργολαβία. Λέμε ότι τα παίρνουν οι μεγάλες επιχειρήσεις, αλλά δεν κάνουν όλες τις δουλειές οι μεγάλες επιχειρήσεις.

Απλώς σας το λέω σαν σκέψη. Να πάρει λίγο περισσότερο ρίσκο και η τράπεζα.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Σαφώς, η ανάληψη ρίσκου μέχρι στιγμής από το τραπεζικό σύστημα είναι πολύ μικρή και πρέπει να δούμε μία εξέλιξη εκεί.

Για τις κενές θέσεις, κύριε Βιλιάρδο, που αναφερθήκατε. Όταν λέμε κενές θέσεις εργασίας, το οποίο γράφουμε και στην Έκθεση, είναι 36.000, αν θυμάμαι καλά, έχουμε σημειώσει. Είναι οι κενές θέσεις οι οποίες έχει γίνει αναγγελία θέσης και είναι για το επόμενο τρίμηνο. Για το σύνολο της οικονομίας που αναφέρεστε, ναι, τα νούμερα που ακούμε δεν είναι 36.000, είναι 300.000. Είναι 36.000 με βάση τα στοιχεία που παίρνουν από την έρευνα εργατικού δυναμικού, οι εταιρείες που δίνουν την αναγγελία πρόσληψης.

Αν δεν έχει αναγγελία πρόσληψης, δεν μπορεί να καταγραφεί.

**ΒΑΣΙΛΕΙΟΣ ΒΙΛΙΑΡΔΟΣ :** Οι 300.000 από πού προκύπτουν;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Οι 300.000, ανακαλώντας κάποια στοιχεία, κυρίως στις κατασκευές.

**ΒΑΣΙΛΕΙΟΣ ΒΙΛΙΑΡΔΟΣ :** Από πού προκύπτουν; Πώς βρίσκετε τις 300.000;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Το ακριβές νούμερο δεν μπορώ να σας το πω αυτή τη στιγμή, θα το κοιτάξουμε, όμως, ποιο είναι, αλλά σίγουρα υπάρχουν ελλείψεις σε κατασκευές, σε τουρισμό.

**ΒΑΣΙΛΕΙΟΣ ΒΙΛΙΑΡΔΟΣ :** Αν μου επιτρέπετε, το θέμα μου είναι πώς το βρίσκετε. Δηλαδή, να είναι αντικειμενικό, το πως το βρίσκετε.

Αν μου επιτρέπετε, επίσης, στο θέμα της υπερφορολόγησης που είπατε προηγουμένως, εμείς ξέρουμε ότι από το 2019 μέχρι το 2024, το ΑΕΠ μας αυξήθηκε, πραγματικά, κατά 16 δις. Και από το 2019 πάλι, μέχρι το 2024, πήγαμε στα 337,5 δις από τον πληθωρισμό, δηλαδή, τα 36,5 δις προέρχονται από τον πληθωρισμό. Ο συλλογισμός είναι ότι, εφόσον οι φόροι του Κράτους είναι περίπου στο 29% του ΑΕΠ, τότε από τον πληθωρισμό προέρχονται τα περίπου 10,5 δισ. όσον αφορά το πλεόνασμα.

Είναι ή δεν είναι σωστός ο συλλογισμός;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Πρέπει να το δούμε, δεν μπορώ να σας απαντήσω τώρα με μία απλή σκέψη.

**ΒΑΣΙΛΕΙΟΣ ΒΙΛΙΑΡΔΟΣ :** Να το δείτε, εννοείται. Απλά, δεν μπορεί να λέει κανείς ότι δεν προέρχεται από υπερφορολόγηση, έτσι. Πρέπει κάπου να το στηρίζει.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Νομίζω ότι το ανέπτυξα αρκετά.

**ΒΑΣΙΛΕΙΟΣ ΒΙΛΙΑΡΔΟΣ :** Σας είπα κι εγώ την άποψή μου.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Ναι, βεβαίως, θα το εξετάσουμε.

Λοιπόν, σχετικά με αυτό που λέγαμε πριν, το ότι υπάρχουν κενές θέσεις στο σύνολο της οικονομίας, μια επιχείρηση μπορεί να έχει κενές θέσεις και να έχει σταματήσει να ψάχνει για εργατικό δυναμικό, γιατί δεν μπορεί να βρει.

**ΒΑΣΙΛΕΙΟΣ ΒΙΛΙΑΡΔΟΣ :** Κι εσείς που το ξέρετε;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Το ξέρουμε μέσα από στοιχεία που υπάρχουν, μέσα από έρευνες που γίνονται σε επιχειρήσεις. Βέβαια, είναι κατά προσέγγιση αυτά τα νούμερα, δεν μπορεί να είναι ακριβή. Δηλαδή, το 250.000 – 300.000 προκύπτει από μικρές έρευνες σε επιχειρήσεις, οι οποίες έχουν αντιπροσωπευτικό δείγμα που ανάγεται μετά στο σύνολο της οικονομίας.

Ρωτήσατε κάτι για τους τόκους του δημοσίου σε ταμειακή βάση για το 2024, συμπεριλαμβανομένων των αναβαλλόμενων τόκων που έχουν ενσωματωθεί.

**ΒΑΣΙΛΕΙΟΣ ΒΙΛΙΑΡΔΟΣ :** Όχι, προ SWAP είπα.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Προ SWAP, εντάξει. Το νούμερο που έχουμε είναι μετά SWAP, γιατί αυτό έχω διαθέσιμο τώρα, σε ταμειακή βάση για το 2024, ήταν 4,7 δισ..

**ΒΑΣΙΛΕΙΟΣ ΒΙΛΙΑΡΔΟΣ :** Μετά SWAP.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Μετά SWAP.

**ΒΑΣΙΛΕΙΟΣ ΒΙΛΙΑΡΔΟΣ :** Εγώ σας είπα προ SWAP. Στη μία πλευρά το βλέπουμε 8 δισ. και στην πλευρά της Γενικής Κυβέρνησης, το βλέπουμε 9 δις. Κι εκεί βλέπουμε διαφορές, τη στιγμή που υπάρχει ενδοκυβερνητικό χρέος και άρα, θα έπρεπε να μειώνεται, ουσιαστικά, της Γενικής Κυβέρνησης.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Το ενδοκυβερνητικό χρέος, θεωρώ, ότι δεν θα πρέπει να το μετράμε.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, όσον αφορά τους τόκους, εφόσον οι οργανισμοί του δημοσίου δανείζουν το δημόσιο, θα έπρεπε να εισπράττουν τόκους, όχι να πληρώνουν, όχι να βγαίνει παραπάνω.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης) :** Ναι, καταλαβαίνω τι θέλετε να πείτε, αλλά και πάλι, εδώ πάμε με τα επίσημα στοιχεία της Eurostat. Δεν μπορούμε να κάνουμε δικούς μας υπολογισμούς, σαν Γραφείο τουλάχιστον.

Επίσης, για τα ακίνητα του δημοσίου, που είπατε, και γενικότερα τα ακίνητα και το κτιριακό απόθεμα, κι εκεί έχουμε ξεκινήσει μια μικρή πρωτογενή έρευνα, για να δούμε κι εκεί το απόθεμα που βρίσκεται σε σχέση με τα προ κρίσης επίπεδα. Βέβαια, εκεί ο ρυθμός αποσβέσεων είναι πολύ μικρός. Δεν φαίνεται να έχουμε χάσει πολλά ακίνητα και κτιριακό απόθεμα. Το πρόβλημα είναι, ότι πολλά από αυτά είναι κλειστά. Δηλαδή, το ότι υπάρχουν, δεν σημαίνει ότι μπορούν να χρησιμοποιηθούν.

Επομένως, εκεί υπάρχει ένα ζήτημα, το οποίο συνδέεται φυσικά και με την έλλειψη προσφοράς κατοικιών, πράγμα που συντελεί και στην αύξηση κόστους στέγασης, το οποίο σαφέστατα και είναι ένα πρόβλημα, το οποίο πιέζει τα νοικοκυριά.

Κοιτάξτε τώρα, αυτό είναι ένα ζήτημα, το οποίο είναι πολύ πιο πολύπλοκο. Η μεγάλη εικόνα είναι, ότι δεν υπάρχει αρκετή προσφορά κατοικιών για να πέσουν οι τιμές.

Αυτό παρατηρείται και σε άλλες μεγάλες ευρωπαϊκές πόλεις και σε άλλες χώρες του νότου. Τώρα πώς μπορεί να αντισταθμιστεί αυτό; Θεωρώ, ότι χωρίς αύξηση της προσφοράς δεν μπορούμε να περιμένουμε ότι θα αλλάξει. Κάποια στιγμή φυσικά θα τελειώσει αυτή η αύξηση των τιμών, δεν μπορεί να συνεχίζεται επ’ άπειρον. Πιστεύω ότι κάποια στιγμή θα έχουμε - ίσως και μέσα στο 2025 - ένα κράτημα εκεί πέρα, αλλά σε κάθε περίπτωση θα πρέπει να αυξηθεί το προσφερόμενο απόθεμα προς κατοικία. Υπεισέρχεται και λίγο το τραπεζικό σύστημα εδώ, το οποίο φυσικά δεν φαίνεται να δίνει στεγαστικά δάνεια. Σε κάθε περίπτωση είναι ένα ζήτημα το οποίο το παρακολουθούμε και θα μπορούμε να κάνουμε περισσότερες αναλύσεις σε μελλοντικό χρόνο.

Σχετικά με το ιδιωτικό χρέος. Αυτό το ληξιπρόθεσμο πέρα από τις καθυστερήσεις που συζητούσαμε προηγουμένως, τα χρέη του δημοσίου προς το προς τον ιδιωτικό τομέα, το οποίο έτσι όπως το παρατηρώ εγώ τουλάχιστον, είναι κατ’ εξοχήν ένα φαινόμενο, το οποίο οφείλεται στις πολύ μεγάλες διαδικασίες, οι οποίες απαιτούνται για να εξοφληθεί ένας προμηθευτής, ένα νοσοκομείο ή ένας εργολάβος κτλ., το οποίο σαφέστατα και θέλει μία προσοχή, μία εξομάλυνση ώστε να συμπυκνωθούν αυτοί οι χρόνοι.

Το άλλο που θέσατε σε σχέση με το ιδιωτικό χρέος, τα ληξιπρόθεσμα χρέη προς το δημόσιο είναι γύρω στα 106 δισ. σύμφωνα με τα τελευταία στοιχεία. Φαίνεται να έχει σταματήσει ο ρυθμός αύξησης και αυτό λόγω αποτελεσματικότητας του φοροεισπρακτικού μηχανισμού. Από αυτά τα 106 δισ. εμείς υπολογίζουμε και με βάση αυτά που μας λέει η ΑΑΔΕ φυσικά, ότι περίπου τα 25 με 30 δισ. είναι πραγματικά χρέη, τα οποία μπορούν να εισπραχθούν. Τα υπόλοιπα είναι εξαιρετικά δύσκολο να εισπραχθούν.

Με τις νέες τεχνολογίες, η ΑΑΔΕ έχει τα εργαλεία να μπορέσει να διαχωρίσει αυτούς που πραγματικά δεν μπορούν να αποπληρώσουν, δεν έχουν καθαρή θέση, δεν έχουν περιουσιακά στοιχεία, από αυτούς που μπορούν και κρύβονται.

Επομένως, νομίζω είναι ένα ζήτημα αυτά τα ληξιπρόθεσμα χρέη, τα οποία πρέπει να μπουν και αυτά σε μία διευθέτηση, ούτως ώστε οι άνθρωποι αυτοί οι οποίοι δεν έχουν τις δυνατότητες, να αποπληρώσουν τα περιουσιακά στοιχεία, να μπορούν να ξεκινήσουν να κάνουν μια καινούργια αρχή να το πούμε αλλιώς, μια δεύτερη ευκαιρία, γιατί ένας τέτοιος άνθρωπος δεν μπορεί προφανώς να δανειστεί από πουθενά, δεν μπορεί να κάνει επιχείρηση, δεν μπορεί να πάρει στεγαστικό δάνειο κτλ..

Επομένως, θα πρέπει να γίνει μία τολμηρή παρέμβαση εκεί.

Για τα έσοδα του Ταμείου Ανάκαμψης, ο κ. Βιλιάρδος αν κατάλαβα καλά μίλησε για αδιάθετα έσοδα. Αυτά υπολογίζονται στο πλεόνασμα γιατί είναι μη τακτικά έσοδα του προϋπολογισμού.

**ΒΑΣΙΛΕΙΟΣ ΒΙΛΙΑΡΔΟΣ**: Ναι, αλλά αυτά κάποια στιγμή θα κληθούμε να τα αφαιρέσουμε.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή**): Θα γίνουν δαπάνες του χρόνου.

**ΒΑΣΙΛΕΙΟΣ ΒΙΛΙΑΡΔΟΣ**: Και θα μας λείψουν κάποια στιγμή.

**ΙΩΑΝΝΗΣ ΤΣΟΥΚΑΛΑΣ(Συντονιστής του Γραφείου του Προϋπολογισμού του Κράτους στη Βουλή**): Δεν θα μας λείψουν, είναι λεφτά τα οποία θα μπουν στην οικονομία. Δεν θα μας λείψουν.

**ΒΑΣΙΛΕΙΟΣ ΒΙΛΙΑΡΔΟΣ**: Θα φύγουν από το ταμείο εννοώ, θα λείψουν από το πλεόνασμα.

**ΙΩΑΝΝΗΣ ΤΣΟΥΚΑΛΑΣ(Συντονιστής του Γραφείου του Προϋπολογισμού του Κράτους στη Βουλή**): Κοιτάξτε θεωρώ ότι φέτος - για να επιστρέψω πάλι στο πλεόνασμα - αυτό το νούμερο ήταν εξαιρετικά υψηλό. Δεν πιστεύω ότι θα το δούμε τα επόμενα χρόνια. Καλό είναι να βλέπουμε υψηλά πλεονάσματα για τους λόγους που ανέφερα πριν, για να αποπληρώνουμε πολύ γρηγορότερα το χρέος από αυτό που απαιτούν οι συνθήκες, αλλά καλό είναι επίσης από εδώ και στο εξής να απλοποιηθεί το φορολογικό σύστημα, να μειωθούν κάποιοι φορολογικοί συντελεστές εισοδήματος για τα φυσικά πρόσωπα, κυρίως για μισθωτή εργασία, για να μπορέσει και αυτή η πορεία που γίνεται στα δημόσια οικονομικά να αποδώσει καρπούς. Εδώ θα σταματήσω κύριε Πρόεδρε, αν υπάρχει κάτι άλλο μπορώ να απαντήσω.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ουσιαστικά σαν πρόταση.

Υπάρχει ένα θέμα που το έχω συζητήσει και με το Υπουργείο Οικονομικών, συγκεκριμένα με τον κ. Πετραλιά, ο οποίος γνωρίζει και παρακολουθεί το Μεσοπρόθεσμο και έχει και μεγάλο μέρος της διαπραγμάτευσης. Επειδή βρέθηκα δύο φορές στις Βρυξέλλες και μιλάμε τώρα, τα πλεονάσματα ανεξαρτήτως αν θα έχουμε ή όχι σε τέτοιου ύψους υπερπλεόνασμα. Επειδή υπάρχει η λογική των δαπανών και που μπαίνει όριο «ταβάνι» που λέμε. Υπάρχει μια παραδοξότητα.

Η ιδία συμμετοχή της χώρας για το Ταμείο Ανάκαμψης και κυρίως για το ΕΣΠΑ, δεν μετράει στο όριο του 3,0% κύριε Πρόεδρε, τη βγάζει απ’ έξω. Το παράδοξο είναι ότι για το εθνικό Π.Δ.Ε. , τη μετράει τη δαπάνη στο όριο του 3,0%. Αυτό δεν έχει καμία λογική.

Δηλαδή, για χώρες που έχουν πλεόνασμα, κάντε μία άσκηση, βάλτε όσο θέλετε, βάλτε πραγματικά δεδομένα. Εγώ απλές διαιρέσεις έκανα, απλούς υπολογισμούς και στους συναδέλφους στην Ευρώπη και με απλά παραδείγματα.

Το να πάρεις από το πλεόνασμα και να πληρώσεις απευθείας χρέος 1 δις σε σύγκριση να το κάνεις εθνικό Π.Δ.Ε. 1 δις, έχεις πολύ ταχύτερη και πιο αποτελεσματική και υγιέστερη βέβαια, αποκλιμάκωση του χρέους. Δεν μιλάμε για να, για πράγματα δαιδαλώδη, περίεργα που μπορεί να έχουν και δεύτερη ανάγνωση κ.λπ..

Δεν ευθύνεται η Κυβέρνηση η δική μας σε αυτό το θέμα τι γίνεται με την Ελλάδα. Όλη αυτή η λογική που έχει η Ευρωπαϊκή Ένωση. Εγώ γιατί το θέτω;

Δεν θα ήταν άσχημο δηλαδή να μας παρουσιάσει κάτι το Γραφείο Προϋπολογισμού, ίσως και με αντίστοιχους θεσμούς στην Ευρώπη, συνομιλία, γιατί εγώ είδα πολύ καλή υποδοχή αυτής της θέσης, την παρουσίασα στο Tax Forum πρόσφατα, δυο λεπτά μας δίνονται εκεί πέρα, στα δύο λεπτά είπα αυτό το πράγμα.

Είναι πολύ μεγάλη συζήτηση με πολλές εθνικές αντιπροσωπείες που τους άρεσε πάρα πολύ αυτό και τους εξηγούσα μετά, κάντε έναν υπολογισμό, πόσο χρέος έχεις, πόσο τα εκατό είναι, τι μετράει αν πας κατευθείαν σε αποπληρωμή χρέους σκέτο και τι προκαλείς σε αυτή την υπόθεση αν το κάνεις Π.Δ.Ε., δηλαδή κάτι πολύ βασικό, γιατί για την Ελλάδα. Το ξέρουμε τώρα εμείς ότι κάνουμε και Αυτοδιοίκηση πολλά χρόνια, Πρόεδρε, εμείς έχουμε μια πιο βιωματική σχέση.

Χιλιάδες μικροέργα περιμένουν στην ύπαιθρο, δεξιά, αριστερά, το οποίο δεν μπορούν να περάσουν. Όσο μεγαλώνουν τα χρηματοδοτικά εργαλεία, μεγαλώνουν και οι αποστάσεις κύριε Τσουκαλά, να ξέρετε, από κάποιες ανάγκες, είναι ένας από τους λόγους που συγκροτούν τη συρρίκνωση σιγά σιγά της υπαίθρου, ένας από τους λόγους, είναι άλλοι εκατό. Ένας από τους λόγους είναι και αυτός, γι αυτό μιλάω.

Δηλαδή, το να μπορείς να διορθώσεις ένα κομμάτι από αυτά, κύριε Πρόεδρε, μπορείς να δώσεις μεγάλες ανάσες σε πολλές τοπικές κοινωνίες, και βέβαια κατά την κλασική θεωρία της οικονομίας, δεν θα πάει χαμένο αυτό ότι κι αν κάνεις. Και πλακάκι στο χωριό να κάνεις, δεν είναι αυτό που λέμε ανάπτυξη, αλλά πάντως θα δημιουργήσεις περισσότερο αποτέλεσμα από μια σκέτη πληρωμή.

Στις επόμενες Εκθέσεις, σε συνεργασία και με αντίστοιχους θεσμούς στην Ευρώπη, να έχουμε μια προσέγγιση, μήπως προκαλέσουμε κάτι. Αξίζει τον κόπο κάποια στιγμή να δούμε αυτό το θέμα. Να μπορούσε να πάρει τον δρόμο της αποκλιμάκωσης.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Για να καταλάβω λίγο καλύτερα.

Εσείς λέτε αν καταλαβαίνω καλά ότι θα μπορούσε να υπάρξει μία τύπου ρήτρα διαφυγής για δαπάνες υποδομών. Κάτι τέτοιο, να μην υπολογίζεται στο έλλειμμα, αλλά να παραμένει, να μπαίνει μέσα.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Όταν είναι συμμετοχή στο ΕΣΠΑ, υπάρχει διαφυγή, ρήτρα, πρόβλεψη διαφυγής, ρήτρα, όπως θέλετε πέστε το.

Όταν είναι εθνικό Π.Δ.Ε. δεν υπάρχει, για ποιόν λόγο;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή, Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης):** Κοιτάξτε, δεν διαφωνώ σε αυτό που λέτε, στη βασική ιδέα. Την ακούω παρα πολύ, γιατί και εμείς λέμε ότι θέλουμε περισσότερα χρήματα σε υποδομές και τόσο το καλύτερο αν μπουν στις συγκεκριμένες, δηλαδή να φύγουμε από το Αθηνοκεντρικό μοντέλο οικονομικής ανάπτυξης, το οποίο εξάλλου βαίνει προς τα όριά του. Να πάμε να βελτιώσουμε την Περιφέρεια, να δημιουργήσουμε και εκεί εστίαση οικονομικής ανάπτυξης. Δεν διαφωνώ στη λογική σε αυτό που λέτε. Το ακούω αρκετά ενδιαφέρον. Σίγουρα θα πρέπει να γίνει μία συμφωνία σε ευρωπαϊκό επίπεδο, προφανώς. Δηλαδή δεν μπορούμε εμείς από μόνοι μας να το προκαλέσουμε.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Σε μια bottom – up διαδικασία, να το ξεκινήσουμε από κάτω προς τα επάνω για να φτάσει σε ικανοποιητικό επίπεδο.

**ΒΑΣΙΛΕΙΟΣ ΒΙΛΙΑΡΔΟΣ:** Μια διευκρίνιση μου επιτρέπετε;

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Κύριε Βιλιάρδο να είναι το τελευταίο για να κλείσουμε.

Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Τα χρήματα του Ταμείου Ανάκαμψης είναι δάνεια και επιχορηγήσεις. Το δημόσιο έχει πάρει, για παράδειγμα λέω το νούμερο δεν το θυμάμαι ακριβώς, 9 δισεκατομμύρια από τα χρήματα του Ταμείου Ανάκαμψης και έχει δώσει παρακάτω στην οικονομία το 1 δισεκατομμύριο. Αυτά τα 8 δισεκατομμύρια μπαίνουν στο πλεόνασμα; Που λείπουν. Και τι αφορούν χρήματα ή επιχορηγήσεις;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή, Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης):** Δεν είμαι σίγουρος για το νούμερο που λέτε. 1 δις για φέτος μιλάτε τώρα; Για το 2024;

**ΒΑΣΙΛΕΙΟΣ ΒΙΛΙΑΡΔΟΣ:** Παράδειγμα σας έδωσα, να είναι 1,7 με 9 δις, αν θυμάμαι καλά, σύμφωνα με αυτά που είπε ο Υπουργός ότι έχει διαθέσει. Δεν είναι το 1,7 ή τα 9 δις, εννοώ αυτά που απομένουν μέχρι να δοθούν παρακάτω, μπαίνουν στο πλεόνασμα και μετα θα λείπουν.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή, Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης):** Τα έσοδα του χρόνου, τα οποία δεν έχουν καταγραφεί σαν δαπάνη στον Κρατικό Προϋπολογισμό είναι πλεόνασμα, θεωρούνται πλεόνασμα, αλλά αυτό το πλεόνασμα είναι λογιστικό, στην ουσία θα τα δαπανήσει για την οικονομία την επόμενη χρονιά. Δεν θα μας λείψουν, θα τα έχουμε στην οικονομία για την επόμενη χρονιά.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ούτως η άλλως, θα μπούνε στην πραγματική οικονομία.

Τον λόγο έχει ο κύριος Παρασκευόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Επειδή οι φορείς Γενικής Κυβέρνησης, εν προκειμένω τα Υπουργεία που μιλάμε για το Ταμείο Ανάκαμψης, έχουν μία απορρόφηση, η οποία έχει γίνει μία υστέρηση, να φτάσει στην πραγματική οικονομία, γιατί «παρκάρουν» ένα διάστημα, υποχρεωτικά βεβαία, στα Υπουργεία τα λεφτά, πιο πολύ κουβέντα υπάρχει γύρω από αυτό το ζήτημα στο θέμα χρέους, επειδή υπάρχει μεγάλη διαφορά του κρατικού χρέους και του χρέους Γενικής Κυβέρνησης, επειδή ένα κομμάτι ρέπος κλπ, κλπ χρησιμοποιείται. Δεν είναι καταγγελία αυτό.

**ΒΑΣΙΛΕΙΟΣ ΒΙΛΙΑΡΔΟΣ:** Δεν καταλάβατε τι εννοώ.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Εγώ κατάλαβα τι ρωτάτε.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Έτσι όμως με αυτό τον τρόπο ούτε καταγράφεται τίποτα και δεν είμαστε χρήσιμοι και για τα πρακτικά της Επιτροπής μας.

Μισό λεπτό, μισό λεπτό, πείτε το τώρα στο μικρόφωνο χωρίς να μιλάτε πάνω στον κύριο Κουκουλόπουλο για να καταγραφεί.

Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Είπα από τη μία πλευρά έχουμε πλεονάσματα και από την άλλη πλευρά, βλέπουμε αύξηση του χρέους. Τα ίδια βλέπαμε επί ΣΥΡΙΖΑ και το χρέος αυξανόταν συνεχώς και δήθεν είχαμε πλεονάσματα. Γίνεται ακόμα αυτό.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Έχετε να προσθέσετε κάτι άλλο κύριε Τσουκαλά;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή, Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης):** Όχι.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής):** Τον λόγο έχει ο κύριος Κανάς.

**ΑΓΓΕΛΟΣ ΚΑΝΑΣ(Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικών του Πανεπιστημίου Πειραιώς):** Ένα, δυο σημεία, πάρα πολύ σύντομα, που έδωσε ο κύριος Βιλιάρδος.

Αναφερθήκατε στην έννοια να συζητήσουμε με σοβαρούς δείκτες, όπως παραγωγικότητα της εργασίας. Απλώς θα ήθελα να αναφέρω ότι στην Έκθεση του Οκτωβρίου του 2024 είχαμε ένα κομμάτι που αναφερόμαστε στην παραγωγικότητα της εργασίας στη μεταποίηση και είχαμε δώσει μια θετική σχέση ανάμεσα στην παραγωγικότητα της εργασίας και στους μισθούς όσον αφορά την μεταποίηση.

Επίσης, ένα δεύτερο σημείο, ρωτήσατε για τις εκκρεμείς συντάξεις, αν δεν κάνω λάθος. Το αναφέρουμε στην Έκθεση στη σελίδα 54, είναι 38.470 αιτήσεις για εκκρεμείς συντάξεις.

**ΙΩΑΝΝΗΣ ΤΣΟΥΚΑΛΑΣ(Συντονιστής του Γραφείου Προϋπολογισμού του Κράτους στη Βουλή - Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Είναι η εκτιμώμενη δαπάνη μέσα στο διάγραμμα.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Θεωρώ ότι ήταν μία εποικοδομητική και ζωηρή συζήτηση που έχει βγάλει χρήσιμα συμπεράσματα και κρατάμε δυνάμεις για την επόμενη Επιτροπή.

Να σας ευχαριστήσω όλους και τον κ. Τσουκαλά και τον κ. Κανά.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κρητικός Νεοκλής, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας, Καζαμίας Αλέξανδρος, Χαλκιάς Αθανάσιος.

Τέλος και περί ώρα 12.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**